מדריך למורה כיתה ב'

כתיבת המדריך למורה: מוריה שטרן

כל הזכויות שמורות לסולמות ע"ר

טלפון 02-5474542/7

ת"ד 230 אלון שבות

9043300

תוכן העניינים

[הקדמה 3](#_Toc110513574)

[יחידה 1 - ימי ראש השנה 5](#_Toc110513575)

[יחידה 2 - תקיעת שופר 8](#_Toc110513576)

[יחידה 3 - ערב יום כיפור ויום כיפור 10](#_Toc110513577)

[יחידה 4 - מצוות סוכה 19](#_Toc110513578)

[יחידה 5 - ארבעת המינים 22](#_Toc110513579)

[יחידה 6 - שמיני עצרת 26](#_Toc110513580)

[יחידה 7 - ההכנות לשבת 28](#_Toc110513581)

[יחידה 8 - הדלקת נרות שבת 30](#_Toc110513582)

[יחידה 9 - קידוש וסעודות שבת 32](#_Toc110513583)

[יחידה 10 - ציצית 35](#_Toc110513584)

[יחידה 11 - חנוכה 38](#_Toc110513585)

[יחידה 12 - קריאת שמע על המיטה 42](#_Toc110513586)

[יחידה 13 - ברכת המזון 45](#_Toc110513587)

[יחידה 14 - ברכות הנהנין 48](#_Toc110513588)

[יחידה 15 - ט"ו בשבט 51](#_Toc110513589)

[יחידה 16 - בשר וחלב 54](#_Toc110513590)

[יחידה 17 - פורים 57](#_Toc110513591)

[יחידה 18 - איסור חמץ 60](#_Toc110513592)

[יחידה 19 - ליל הסדר 63](#_Toc110513593)

[יחידה 20 - בין פסח לעצרת 68](#_Toc110513594)

[יחידה 21 - שבועות 74](#_Toc110513595)

[יחידה 22 - כיבוד אב ואם 77](#_Toc110513596)

# טבלה מסכמת

|  |  |  |  |
| --- | --- | --- | --- |
| מספר יחידה | חודש בו ילמדו | פרק בקיצור שולחן ערוך מקור חיים בהוצאת סולמות | מספר שיעורים |
| 1 | אלול | ע"ו – ליל ראש השנה | 2 |
| 2 | אלול | ע"ז – תקיעת שופר | 1 |
| 3 | תשרי | פ'-פ"ב – ערב יום כיפור ויום כיפור | 2 |
| 4 | תשרי | פ"ג-פ"ד – דיני הסוכה | 1 |
| 5 | תשרי | פ"ה-פ"ו – ארבעת המינים | 1 |
| 6 | תשרי | פ"ח – שמיני עצרת | 1 |
| 7 | חשוון | ל"ו-ל"ח – ההכנות לשבת | 1 |
| 8 | חשוון | מ' – הדלקת נרות שבת | 1 |
| 9 | חשוון | מ"ב-מ"ג – קידוש וסעודות שבת | 1 |
| 10 | כסליו | ז' – ציצית | 1 |
| 11 | כסליו | צ' – חנוכה | 1 |
| 12 | טבת | קריאת שמע על המיטה | 1 |
| 13 | טבת | כ"ד – ברכת המזון | 1 |
| 14 | שבט | כ"ה-כ"ו – ברכות הנהנין | 1 |
| 15 | שבט | צ"א – ט"ו בשבט | 1 |
| 16 | אדר | ק"א – בשר וחלב | 1 |
| 17 | אדר | צ"ד – מצוות יום הפורים | 1 |
| 18 | ניסן | נ"ז – איסור חמץ | 1 |
| 19 | ניסן | ס"ג-ס"ד – ליל הסדר | 2 |
| 20 | אייר | ע' – בין פסח לעצרת | 2 |
| 21 | סיוון | ע"א – שבועות | 1 |
| 22 | סיוון | ק"ח – כיבוד אב ואם | 1 |

# הקדמה

אנשי חינוך יקרים,

שמחים להגיש לכם מדריך למורה לכיתה ב'!

אתם זוכים לגעת בנשמות הרכות והטהורות ולהנחיל להם אהבת תורה ומצוות, ערכים וידע.

לכן הבאנו במדריך ובחוברת מגוון הפעלות – גם הקניית ידע וגם נתינת מקום להביע רגשות ולשתף בחוויות אישיות, גם העשרה וגם כמה רמות של משימות, כדי שיתאים למגוון תלמידים.

היחידות נבנו בהתאמה לתכנית הלימודים ולמספר השיעורים המתקיים בכל שנה.

החלוקה הפנימית וההחלטה האם להקדיש לנושא שיעור אחד או שניים, נבעה ממספר שיקולים:

1. אם הנושא הוא חלק מחיי התלמידים והם נתקלים בו הרבה, ניתן לו שני שיעורים. אם זה נושא רחוק מהם – נקדיש שיעור אחד.
2. אם הנושא מקיף הרבה חומר (למשל מועדי אייר) – נקדיש לו שני שיעורים. רוצים ללמוד בנחת ולהפנים את החומר, לא "לרוץ" ולסמן "וי".
3. אם יש רעיון להפעלה שנראה לנו מדויק לאותו נושא, וההפעלה דורשת יותר זמן – נשקיע בהפעלה. זו דרך לימוד חווייתית שעוזרת לזכור את החומר לאורך ימים ושנים, ולכן שווה את הזמן.

מקווים שהחוברת תהיה כלי לאהבת תורה ודרך נוספת לחיבור לה' ודבקות במצוותיו!

# יחידה 1 - ימי ראש השנה

**למורה:** אם תחילת שנה סמוכה לראש השנה וכמעט אין לימודים באלול, ניתן לדלג על משימות 1 ו- 2. את ההכרות עם לוח השנה העברי אפשר להעביר לתקופה לקראת פסח, ואת הלימוד על יומיים ראש השנה לעשות רק אם יש זמן. אפשר ללמוד על כך גם בכיתה ג'. לשיקולך.

**זמן מוקצב:** שני שיעורים

**מטרות:**

* עריכת הכרות עם לוח השנה העברי
* הבנה למה ראש השנה נחגג יומיים
* לימוד על ההבדל בין שני ימי ראש השנה – מהתורה ומדרבנן
* הכרות עם הסימנים, עם האיחולים של כל סימן ולמה זה חשוב
* לימוד על מנהג התשליך

**מושגי תוכן:** שני ימי ראש השנה, סימני החג

**משימה 1 - הכרת הלוח העברי לפי התורה**

דו שיח:

אחות: אני מכירה את חנוכה בכ"ה בכסליו ואת ל"ג בעומר בי"ח באייר. אבל אני רואה שהתורה מדברת במספרים...

אח: נכון! לתורה יש דרך משלה לציין את החודשים ואת התאריכים בחודש.

אחות: אז איך נבין?

אח: מוזמנת לשיעור הלכה, בדיוק לומדים על זה היום...

* *נכתוב את כל החודשים על הלוח, מתשרי והלאה.*
* *נסביר כי היום אנו מתחילים את הספירה מחודש תשרי, כי בו נברא האדם, אך לפי התורה החודש הראשון הוא... ניסן! זה "יום ההולדת" של עם ישראל, בו יצאנו ממצרים והוא החודש הראשון. כפי שאומרת התורה (שמות י"ב, ב'): "הַחֹדֶשׁ הַזֶּה לָכֶם רֹאשׁ חֳדָשִׁים רִאשׁוֹן הוּא לָכֶם לְחָדְשֵׁי הַשָּׁנָה".*
* נכתוב שוב את החודשים על הלוח, בעזרת התלמידים (רצוי בלי למחוק את השורה הקודמת), הפעם מניסן והלאה.
* נמספר את החודשים – ניסן 1, אייר 2 וכן הלאה.
* נוודא שהבינו על ידי פנייה אישית לתלמיד ושאלות הבנה, כמו:
  + איזה חודש הוא העשירי לפי התורה?
  + מהו חודש חשוון לפי התורה?
* נעבור לתאריכים בתוך החודש: נסביר כי התורה קוראת במספרים לתאריכים שאנו מכירים בתור אותיות. למשל שמיני בחודש הכוונה ל- ח'.
* נשאל תלמידים באופן אישי שאלות הבנה, כפי שעשינו בחודשים:
  + מה זה שלישי בחודש?
  + ומה זה עשרים וחמישה בחודש? (תוספת: איזה חג מתחיל בעשרים וחמישה לחודש התשיעי?)
* נבצע את משימה 1 בחוברת העבודה.

**משימה 2 – למה יומיים?**

* נאמר לתלמידים: חג ראשון של סוכות הוא יום אחד, חג ראשון של פסח הוא יום אחד, יום כיפור הוא יום אחד, שבועות הוא יום אחד, פורים הוא יום אחד... כל החגים הם יום אחד! מאיפה הגיעו אלינו יומיים ראש השנה? מוזר!
* ניתן רמז – למצוא את ההבדל בתאריכים בין ראש השנה ושאר החגים.
* נראה כי ראש השנה הוא החג היחיד שחל בראש חודש! שאר החגים חלים בתאריכים אחרים בחודש.
* נלמד כי פעם לא היה לוח שנה כמו היום, אלא כל חודש הגיעו לירושלים עדים שראו את מולד הלבנה, העידו על כך, בית הדין קידש את החודש ואז השיאו משואות בכל הארץ וכך ידעו מתי ראש חודש. לפי זה ידעו מתי יחולו החגים של אותו חודש. למשל יודעים שפסח חל 14 יום לאחר ראש חודש. אבל... מה עושים אם החג חל בראש חודש עצמו? הרי אי אפשר לדעת מראש אם העדים יגיעו בחג...
* נשמע רעיונות ונסביר (יש להתאים את ההסבר לרמה של כיתה ב'): כיוון שיש חודשים "חסרים", ואין בהם ל' ויש חודשים "מלאים" עם ל', הרי שבזמן שמקדשים את החודשים לפי הראייה, כאשר מגיע היום ה-30 מראש החודש הקודם, עדיין לא ניתן לדעת אם הוא יהיה א' בחודש הבא, או ל' בחודש הקודם. דבר זה יתברר רק למחרת, כאשר יתברר אם באו עדים להעיד על המולד, אך הרי החג מתחיל כבר מהערב! לכן קבעו שבהגיע היום ה-30 מראש החודש הקודם יחול ראש השנה, ועוד קבעו, שאפילו אם לא יבואו עדים ויתברר שזהו ל' בחודש, ורק למחרת חל ראש השנה מהתורה, ימשיכו לשמור על קדושת אותו יום, כדי שלא יזלזלו בו.

בימינו יש לוח שנה מסודר ויודעים מראש איזה חודש מלא ואיזה חסר, ואלול תמיד יהיה חסר, ובכל זאת, חכמים קבעו שינהגו בקדושת ראש השנה גם ביום ב' בתשרי.

* נמלא את משימה 2 בחוברת העבודה.

קישור לסרטון המסביר היטב את רעיון לוח השנה היהודי:

<https://www.youtube.com/watch?v=szcWHJ88YfU>

הרב שמואל ביסטריצקי, 2:45 דקות.

**משימה 3 – פת בדבש / בסוכר**

* נשאל את התלמידים אם יש הבדל בין איך שהמחברת שלהם נראית בתחילת שנה ובין איך שהיא נראית בסופה...
* נראה כי תמיד בהתחלה יש מוטיבציה (רצון) להתחלה טובה, התחדשות, רצון להיות מסודרים ונקיים וטובים יותר. וכך בדיוק גם בראש השנה.
* נאפשר לתלמידים לשתף בחוויות מסדר הסימנים בליל ראש השנה. איך הם מרגישים? מה הכי אוהבים? מה מבחינתם מסמל התחלה חדשה, התחדשות?
* נשמע מהתלמידים על התפוח בדבש, אך נסב את תשומת ליבם שיש משהו נוסף שטובלים בדבש כדי לסמן לנו שנה טובה ומתוקה.
* נראה אם מישהו מהתלמידים זוכר על מה מדובר, ואם לא – נקריא את הלכה ג' (מופיעה בחוברת): "יֵשׁ נוֹהֲגִים לֶאֱכֹל אֶת הַפַּת עִם סֻכָּר אוֹ דְּבַשׁ בִּמְקוֹם עִם מֶלַח".
* נעבור למשימה 3 בחוברת העבודה.

**משימה 4 – שאר הסימנים**

* נעבור לסימנים המוכרים: קודם נשאל את התלמידים איזה סימנים הם זוכרים ומה מסמן כל סימן, ונרשום על הלוח. לאחר מכן נשלים במידה ונשמטו חלק מהסימנים.
* נמלא את משימה 4 בחוברת העבודה - להתאים בין הסימנים ובין הברכות עליהם.

**משימה 5 – תשליך**

* נסביר על מצוות תשליך:

תשליך זוהי תפילה הנאמרת ביום הראשון של ראש השנה, ליד נהר או כל מקור מים אחר. שמה של התפילה נלקח מהפסוק המופיע בה "ישוב ירחמנו... ותשליך במצולות ים כל חטאתם". עיקר משמעותה - שנשליך מאתנו את החטאים אל מקום שיעלמו (ולכן מתפללים ליד מקור מים, כדי שהחטים "יטבעו" כביכול), וכך נחזור בתשובה. תפילה זו מופיעה בסדר התפילות לראש השנה הנמצא במחזור.

זמן אמירת התשליך הוא ביום הראשון של ראש השנה לאחר תפילת המנחה, אך לפני שקיעת השמש (בשנה שראש השנה מתחיל בשבת, נוהגים ללכת ביום השני).

בסיום התפילה נהגו לנער את הבגדים ולהפוך את הכיסים, כדי להראות התנערות מהחטאים וזריקתם למים.

* נענה על משימה 5 בחוברת העבודה – שאלות אמריקאיות.
* נאפשר לתלמידים לשתף מחוויותיהם בתשליך.

**סיכום – תשבץ / סדר ראש השנה**

* נמלא את התשבץ בחוברת העבודה.
* במידה ומתאים – נערוך בכיתה סדר ראש השנה ובו נתרגל את כל מה שלמדנו.

**הצעות הוראה, המחשה ויישום:**

* רכבת החודשים
* התאמת איור לשם החג
* התאמת סימן לאיחול שלו
* תשבץ / עריכת סדר ראש השנה

**הפנמה וערכים:**

* הבנת היופי של ההתחלה והעובדה שההתחלה היא סימן להמשך.
* הכרת האפשרות "להשליך" מאיתנו חטאים ובכך להתנקות ולפתוח דף חדש.

# יחידה 2 - תקיעת שופר

**זמן מוקצב:** שיעור אחד

**מטרות:**

* לימוד על מצוות תקיעת שופר: מקורה, טעמיה, מתי תקיעת שופר היא מדאורייתא, מתי מדרבנן ומתי כלל אין תוקעים.
* הכרות עם הקולות השונים של השופר, הברכות לפני התקיעה וההבדל בין העדות השונות.
* הבנת ראש השנה כיום של המלכת ה'.

**מושגי בסיס:** דאורייתא, דרבנן

**מושגי תוכן:** תקיעה, שברים, תרועה

**משימה 1 - מקור מצוות תקיעת שופר**

* נחזור לפסוק שאנו מכירים משיעור קודם (מופיע בחוברת): "*וּבַחֹדֶשׁ הַשְּׁבִיעִי בְּאֶחָד לַחֹדֶשׁ מִקְרָא קֹדֶשׁ יִהְיֶה לָכֶם כָּל מְלֶאכֶת עֲבֹדָה לֹא תַעֲשׂוּ יוֹם תְּרוּעָה יִהְיֶה לָכֶם"*.
* נשאל את התלמידים איזו מצווה לומדים מפסוק זה (תקיעת שופר).
* נבקש לסמן את המילים בפסוק שמהן לומדים זאת (*יוֹם תְּרוּעָה יִהְיֶה לָכֶם).*
* נקרא את הלכה ב' (מופיעה בחוברת): "בַּיּוֹם הַשֵּׁנִי שֶׁל רֹאשׁ הַשָּׁנָה מִצְוָה מִדִּבְרֵי חֲכָמִים לִשְׁמֹעַ קוֹל שׁוֹפָר".
* נבקש מהתלמידים הסבר למשפט, ולאחר מכן נסיק מסקנה: אם כתוב שהיום השני הוא מחכמים, מכאן לומדים שהיום הראשון הוא... מהתורה!
* נקרא את הלכה ג' (מופיעה בחוברת) ונראה מה קורה אם היום הראשון של ראש השנה חל בשבת:

"כַּאֲשֶׁר רֹאשׁ הַשָּׁנָה חָל בְּשַׁבָּת – תִּקְּנוּ חֲכָמִים שֶׁלֹּא לִתְקֹעַ בַּשּׁוֹפָר בַּיּוֹם הָרִאשׁוֹן שֶׁל רֹאשׁ הַשָּׁנָה. בְּשָׁנָה זוֹ תּוֹקְעִים בַּשּׁוֹפָר רַק בַּיּוֹם הַשֵּׁנִי שֶׁל רֹאשׁ הַשָּׁנָה (שֶׁהוּא יוֹם רִאשׁוֹן בַּשָּׁבוּעַ)".

* נסביר כי חכמים חששו שבשבת אנשים יטלטלו את השופר מרשות לרשות ויחללו את השבת, ולכן קבעו שאין לתקוע בשופר בשבת (אלא רק בתוך בית המקדש). בשנה כזו תוקעים בשופר רק ביום ראשון, שהוא בעצם היום השני של ראש השנה.
* נפנה למשימה 1 בחוברת העבודה.

**משימה 2 – טעמי מצוות תקיעת שופר**

* נאפשר לתלמידים לשתף בחוויות שלהם מתקיעת שופר. מה הרגישו? על מה חשבו? איפה היו (עם אימא / אבא / מתחת הטלית...)? האם שמעו שופר יותר מפעם אחת?
* נקרא את הלכה ד' (מופיעה בחוברת). בחוברת מופיעים שלושה טעמים, וניתן להרחיב בטעמים נוספים. כל פעם נקרא טעם, נסביר אותו ונכתוב אותו בקצרה על הלוח.

למורה – יש להקפיד לא לדלג על שלושת הטעמים המופיעים בחוברת (שיפור המעשים, המלכת ה', עקידת יצחק).

* + לעורר לחזור בתשובה ולשפר את המעשים
  + המלכת הקב"ה
  + הזכרת עקידת יצחק שהתרחשה ביום זה
  + זכר למעמד הר סיני
  + הזכרת הגאולה, כשתגיע ייתקע בשופר גדול.
* נעבור למשימה 2 בחוברת העבודה – להתאים בין האיור ובין הטעם שלו.

**משימה 3 - סוגי התקיעות**

* נביא שופר לכיתה, נסביר על סוגי הקולות השונים ונדגים. במידה ואיננו יודעים לתקוע בשופר ניתן לעשות עם הפה "טוווווווו, טוו-טוו-טוו, טו-טו-טו-טו-טו-טו-טו-טו-טו".
* נשחק משחק עם התלמידים: אנחנו אומרים קול של שופר והם צריכים לעשות אותו עם הפה. נתחיל לפי הסדר אבל אז נבלבל, נניח תרועה ואז תקיעה ואז שברים ואז שוב שברים ושוב תרועה ושוב תקיעה... על פי העיקרון של "ים-יבשה".
* נלמד את הברכות לפני תקיעת שופר: "לשמוע קול שופר" ו"שהחיינו".
* נסביר כי האשכנזים מברכים "שהחיינו" גם ביום השני, ואילו ספרדים רק ביום הראשון.
* נמלא את משימה 3 בחוברת העבודה.

**סיכום – תקיעת שופר מסביב לעולם**

* נאמר כי יש משהו מיוחד בתקיעת שופר, שכל היהודים בכל העולם, גם כאלה שבדרך כלל פחות מקפידים על שמירת מצוות, רוצים לשמוע את השופר.
* נקרין סרטון קצר ובו רואים תקיעות שופר במקומות שונים בעולם.

<https://www.youtube.com/watch?v=OFLHi__TL5k>

**הצעות הוראה, המחשה ויישום:**

* איורים עם טעמי התקיעות
* התאמת הקולות השונים לאיורים המבטאים אותם
* משחק קולות השופר
* סרטון

**הפנמה וערכים:**

* תקיעה בשופר כחלק ממהות ראש השנה כיום המלכת ה'
* טעמי תקיעת שופר

# יחידה 3 - ערב יום כיפור ויום כיפור

**זמן מוקצב:** שני שיעורים (שיעור לערב יום כיפור, ושיעור ליום כיפור עצמו)

**מטרות:**

התלמידים יכירו את חמשת העינויים של יום כיפור, ילמדו על הסעודה המפסקת ועל המצווה המיוחדת (והחביבה...) להרבות באכילה ושתייה בערב יום כיפור, יתחברו למנהג בקשת סליחה ויכירו את תפילת נעילה.

בנוסף התלמידים יבינו שכיוון שיום כיפור הוא יום גדול וקדוש – יש להתכונן אליו מראש, וידעו איזה הכנות כדאי לערוך לקראתו.

**מושגי תוכן:** חמשת העינויים, תפילת נעילה, בקשת סליחה, סעודה מפסקת

**פתיחה – להתכונן...**

למורה: מטרת הפתיחה היא להכניס את התלמידים לעניינים ולגרות אותם ללמידה.

**אחות**: בא לך שנארגן "חפש את המטמון" לאחים הקטנים?

**אח:** בטח! רעיון אדיר!

**אחות**: אוקיי, אז מה צריך בשביל זה?

**אח**: משימות, מקומות מסתור, פרס לסיום...

**אחות:** ולהחליט אם כולם יהיו יחד או נחלק אותם לשתי קבוצות.

**אח**: ולקבוע זמן מתאים (כמובן לתאם עם ההורים).

**אחות**: יאללה, בוא נתחיל!



****



* נתלה על הלוח איורים של אירועים שונים: יום הולדת, מירוץ, חידון (מצורף כאן בקטן, ניתן להגדיל).
* נאמר לתלמידים שאחד הדברים המשותפים לתמונות, הוא שבכולן מוצגים אירועים שצריך להתכונן אליהם.
* נבקש מהתלמידים לומר אילו הכנות יש לערוך לקראת כל אירוע, ולאחר מכן נדון מה ההתכוננות גורמת לנו (להיקשר יותר לאירוע, לחכות לו, להתעסק איתו. האירוע עצמו הוא שיא לתקופה שקדמה לו).
* נאמר כי היום נלמד על ההכנות שקודמות לאירוע שהוא היום הכי קדוש בשנה – יום כיפור.
* נקריא את המשל הבא של הרבי מצאנז:

היה היו שתי משרתות. האחת הייתה פקחית וחרוצה, והשנייה טיפשה וחרוצה... מה ההבדל ביניהן?

הראשונה הייתה עמלה כל היום כולו, כדרך המשרתות. ובערב, בהיותה מותשת ועייפה, לא הלכה לנוח בטרם תכין את כל הנחוץ לה ליום המחרת. היא הכינה עצים להסקה, והניחה אותם ליד התנור לייבוש. היא ניפתה את הקמח והכינה את כל מצרכי המזון. רק לאחר מכן הלכה לישון. בבוקר, בקומה, הציתה אש בעצים היבשים והסיקה את התנור, היא לשה את הקמח והניחה לו לתפוח. בינתיים, ערכה את השולחן, שבה לאפות את הלחם, וכששב בעל הבית מן התפילה, קידם את פניו חום נעים וניחוח טרי של פת אפויה, שולחן ערוך ומאכלים ערבים.

המשרתת השנייה סיימה את עבודת יומה, ופנתה לישון לאחר היום המתיש. בבוקר, כאשר הלך בעל הבית לתפילה, יצאה אל מחסן העצים, והביאה גזרי עצים להסקה. העצים היו לחים ורטובים, והאש לא אחזה בהם. היא בזבזה זמן יקר בניסיון להציתם, ולבסוף – כאשר ניצתו – התמלא הבית בעשן סמיך ומחניק. כששב בעל הבית מן התפילה, היה הבית מלא עשן, והמשרתת לשה במהירות את הבצק, לאחר שניפתה את הקמח. ישב בעל הבית ליד השולחן שלא היה ערוך, השתעל בגלל העשן, והמתין ללחם שיאפה. לעיסה לא היה זמן לתפוח, והתנור לא היה עדיין חם דיו. גם העצים הרטובים לא בערו כראוי, והלחם יצא נוקשה וחסר טעם. בעל הבית קצף ורגז, והמשרתת רטנה והתלוננה.

מה קרה, על מה הכעס? הרי היא עובדת קשה יותר מהשנייה, בכמה מאמצים עולה לה להצית את האש בזרדים, איך היא יכולה למהר כל כך, הרי רודים בה בפרך...

(הרב חיים הלברשטאם, מייסד חסידות צאנז, בספרו ה'דברי חיים', נכתב לפני כ- 150 שנה).

* נשאל את התלמידים: מה הנמשל שהרבי מצאנז מנסה ללמד אותנו?
* נשמע תשובות ונסביר:

כך גם בחודש תשרי. אי אפשר להתחיל להתכונן ליום כיפור ביום כיפור עצמו, כי אז הוא ידמה למשרתת השנייה. אנחנו רוצים שבעל הבית יהיה שבע רצון מעבודת המשרתת, ולכן צריכים לנהוג כמו המשרתת הראשונה ולהתכונן. ככל שדבר גדול יותר – נתכונן אליו זמן רב יותר. יום כיפור הוא שיא ולכן מתכוננים אליו בהדרגה – חודש אלול, ראש השנה, עשרת ימי תשובה ואז יום כיפור.

**משימה 1 – מצוות אכילה ושתייה בערב יום כיפור והסעודה המפסקת**

* נפתח לוח שנה / יומנים, בתאריך ט' בתשרי.
* נראה כי לוח השנה מסמן יומיים חג, והרי יום כיפור הוא יום אחד...
* נשאל את התלמידים אם מישהו יודע מדוע, ונבין כי יום כיפור הוא צום ארוך, שמתחיל בט' בתשרי בערב ונגמר בי' בתשרי בערב, כלומר מערב עד ערב, כמו שבת, וגם ערב יום כיפור הוא יום מיוחד עם הלכות משלו.
* נקרא את הלכה א' (ובמידת ההתאמה לכיתה את ההרחבה המובאת כאן):

1. שַׁבַּת שַׁבָּתוֹן הוּא לָכֶם, וְעִנִּיתֶם אֶת נַפְשֹׁתֵיכֶם **בְּתִשְׁעָה לַחֹדֶשׁ בָּעֶרֶב,** מֵעֶרֶב עַד עֶרֶב תִּשְׁבְּתוּ שַׁבַּתְּכֶם.

(וַיִּקְרָא כ"ג, ל"ב)

דָּרְשׁוּ חֲכָמִים (בְּרָכוֹת דַּף ח' עַמּוּד ב'):

וְכִי בְּתִשְׁעָה מִתְעַנִּין? וַהֲלֹא בַּעֲשָׂרָה מִתְעַנִּין! אֶלָּא לוֹמַר לְךָ: כָּל הָאוֹכֵל וְשׁוֹתֶה בַּתְּשִׁיעִי, מַעֲלֶה עָלָיו הַכָּתוּב כְּאִלּוּ הִתְעַנָּה תְּשִׁיעִי וַעֲשִׂירִי.

מִכָּאן שֶׁיֵּשׁ מִצְוָה לֶאֱכֹל וְלִשְׁתּוֹת בְּעֶרֶב יוֹם הַכִּפּוּרִים וּלְהַרְבּוֹת בִּסְעוּדָה יוֹתֵר מִבְּיוֹם רָגִיל, וְאָסוּר לְהִתְעַנּוֹת בּוֹ.

* נשים לב לסתירה שקיימת כביכול בפסוק: "וְעִנִּיתֶם אֶת נַפְשֹׁתֵיכֶם **בְּתִשְׁעָה לַחֹדֶשׁ בָּעֶרֶב**", הצום מתחיל אמנם בט' בתשרי בערב, אך זה כבר נחשב לי' בתשרי. הצום הוא בי', לא בט'!

חכמים שמו לב לדבר, ולכן פירשו: "כָּל הָאוֹכֵל וְשׁוֹתֶה בַּתְּשִׁיעִי, מַעֲלֶה עָלָיו הַכָּתוּב כְּאִלּוּ הִתְעַנָּה תְּשִׁיעִי וַעֲשִׂירִי". כלומר יש לנו כאן שתי מצוות: הראשונה לאכול ט' בתשרי, והשנייה היא לצום בי' בתשרי. וחכמים מלמדים אותנו שמי שמרבה בסעודה בט' בתשרי, נחשב לו כאילו צם גם בט' וגם י'.

* נקרא בחוברת העבודה את דבריו של אבא (מכאן ש...) ונענה על שאלת רב הברירה.
* נקרא את השיחה בין יונתן לסבא ונבין את טעם המצווה לאכול בערב יום הכיפורים. ננסה להבין, מדוע באמת יום הכיפורים נחשב ליום שמחה? על כך נרחיב גם בהמשך, במשימה 7.

**משימה 2 - בקשת מחילה מההורים ומחברים והעשרה על מנהג הכפרות**

* נרשום על הלוח בתפזורת שמות של אנשים שהתלמידים נמצאים איתם בקשר: מורה, מנהל, שכן בבניין / ברחוב, דודים, סבא וסבתא, הורים, אחים, חברים מהכיתה, חברים מהקהילה.
* נדון ממי מתוך הרשימה הזו הכי קשה לבקש סליחה, ובטוח פגענו בו במהלך השנה.
* נשמע את התלמידים ונאמר שהכי קשה לבקש סליחה זה מההורים. הרי במהלך השנה ברור שפגענו בהם, לא שמענו בקולם, לפעמים העצבנו אותם בהתנהגות שלנו. וודאי סיפקנו להם גם המון רגעים של אושר, של נחת, סיפוק ושמחה, אך היו רגעים שגם פחות... ודווקא אליהם קשה לנו לגשת ולהתנצל, לבקש סליחה.
* נעודד את התלמידים להתגבר, לאזור אומץ ולהתנצל בפני ההורים.
* נסביר כיצד מבקשים סליחה וניתן דוגמאות, המחשות ותרגולים בכיתה.
* נעבור למשימה 2 בחוברת העבודה.
* נלמד על מנהג הכפרות, ונזכיר את שני המנהגים – הן אלה הנוהגים לכפר עם תרנגול והן אלה הנוהגים לכפר עם כסף.
* נקרין סרטון מתוך מיזם "תפילה באהבה" על מנהג זה:
* <https://www.youtube.com/watch?v=KR1vQKJrnLQ>

**משימה 3 – חמשת העינויים**

* נאמר כי לכל חג יש דימוי משלו. נניח היינו צריכים להתחפש לחג – כיצד היינו עושים זאת?
* נאמר כל פעם שם של חג, והתלמידים יאמרו כיצד היו מתחפשים בו. למשל:
  + ראש השנה – רימון / ראש של דג / תפוח בדבש
  + סוכות – בנאים / ארבעת המינים
  + פסח – בני חורין / מצה
  + שבועות – תורה / מאכלי חלב
* נדון: כיצד הייתם מתחפשים ביום כיפור?
* נשמע תשובות ונציע לתלמידים להתחפש ל... מלאכים!
* נסביר כי יום אחד בשנה אנו רוצים להתדמות למלאכים. מלאכים אינם אוכלים או שותים, הם מנותקים לגמרי מכל ענייני העולם הזה, הם רוחניים לגמרי. וגם אנחנו רוצים להיות הכי רוחניים שאפשר.
* נקרא מהחוברת את חמשת האיסורים ונסביר אותם בעזרת איורים (מצורף). רצוי לתלות את האיורים על הלוח כשפניהם אל הלוח והאיור מוסתר, וכל פעם להפוך איור אחד ולהסביר עליו.

למורה: האיורים מחלקים את איסור אכילה ושתייה לשני איורים שונים, ולא מתייחסים לאיסור תשמיש המיטה. שים לב.

* נמלא את משימה 3 בחוברת העבודה.

**משימות 5-4 – רחיצה, סיכה ונעילת הסנדל**

* נצביע על תמונת הרחיצה התלויה על הלוח ונסביר עד היכן מותר ליטול ידיים ביום כיפור.
* נצביע על תמונת הסיכה התלויה על הלוח ונסביר כי סיכה זה מלשון לסוך את הגוף – למרוח קרם, להשפריץ בושם, להשתמש בדאודורנט, לצחצח עם משחת שיניים.
* נמלא את משימות 4-5 בחוברת העבודה.

משימה 6 – איסור עשיית מלאכה

* **נקרא את הקידוש של ליל שבת: "וַיְבָרֶךְ אֱ-להִים אֶת יום הַשְּׁבִיעִי וַיְקַדֵּשׁ אתו. כִּי בו שָׁבַת מִכָּל מְלַאכְתּו אֲשֶׁר בָּרָא אֱ-להִים לַעֲשׂות".**
* **נבין את הקשר בין מלאכה, שביתה ממלאכה וקדושה:**
* **נקרא את הפסוק המדבר על יום כיפור: "וְכָל מְלָאכָה לֹא תַעֲשׂוּ בְּעֶצֶם הַיּוֹם הַזֶּה, כִּי יוֹם כִּפֻּרִים הוּא לְכַפֵּר עֲלֵיכֶם" (ויקרא כ"ג, כ"ח).**
* **נראה את הקשר בין הפסוקים ונסיק מסקנה: אם בציווי על שבת מופיעות המילים הקשורות למלאכה וגם בציווי על יום כיפור – מכאן לומדים שגם יום כיפור הוא יום קדוש (ואף יותר משבת. יום כיפור מכונה "שבת שבתון").**
* **נמלא את משימה 6 בחוברת העבודה.**

משימה 7 – יום שמחה

* **נשאל את התלמידים אילו ימים שמחים יש לנו בשנה ואילו ימים עצובים. שמחים: חנוכה, פורים, ל"ג בעומר, יום העצמאות, סוכות, שבועות – כל חג מסיבותיו והאירוע הקשור אליו. ימים עצובים: צומות החורבן – צום גדליה, עשרה בטבת, י"ז בתמוז, תשעה באב.**
* **נדון: איפה הייתם ממקמים את יום כיפור, בימים השמחים או העצובים?**
* **נקשיב לתשובות ולהסברים, ואז נאמר שלפי ההלכה – יום כיפור הוא יום שמח!**
* **ננסה להבין למה, אך קודם כל נשמע מה התלמידים חושבים.**
* **נסביר כי ביום כיפור אנו שמחים על הזכות הגדולה שניתנה לנו לחזור בתשובה, שמחים כי אנו בוטחים בה' שיחתום אותנו לשנה טובה, שמחים שסיימנו עוד שנה ומתחילים מחדש ויש הזדמנות לפתוח דף חדש...**
* **נמלא את משימה 7 בחוברת העבודה.**

משימה 8 – תפילת נעילה

* **נפתח את דלת הכיתה ונדגים אותה איך היא נסגרת לאט לאט, סנטימטר אחר סנטימטר.**
* **נבקש לדמיין (או נדגים בפועל) תלמיד שעומד מחוץ לדלת ומבקש להיכנס. הוא רואה איך הדלת נסגרת בפניו, ומתחיל להילחץ. הוא ממש רוצה להיכנס! ככל שהדלת יותר נסגרת, הוא יותר נואש ומחפש איך בכל זאת יצליח להיכנס!**
* **נאמר שהתלמיד זה אנחנו, עם-ישראל, והדלת היא יום כיפור. כל דקה שעוברת מקרבת אותנו אל צאת הכוכבים וסיומו של היום הקדוש. אנחנו רוצים להשיג עוד תפילה, עוד מעשה טוב, להיכנס בדלת של היום הקדוש הזה. ואז מגיעה תפילת נעילה. השער, הדלת, כבר כמעט סגור עד הסוף. כבר מכניסים את המפתח כדי לנעול – ואז אנחנו מגייסים את כל הכוחות שלנו ומתפללים שה' יחתום אותנו לשנה טובה.**
* **נפנה למשימה 8 בחוברת העבודה – לסמן את האיור הנכון.**

משימה 9 – סיום תפילת נעילה

* נלמד מה מתפללים בסוף תפילת נעילה – שמע ישראל ו"ה' הוא האלוקים", ונעשה בכיתה מעמד סיום תפילת נעילה. מומלץ לעמוד, המורה יהיה החזן והתלמידים יחזרו אחריו.
* נמלא את משימה 9 בחוברת העבודה.

משימה 10 – מוצאי יום כיפור

* נשאל את התלמידים מי זוכר אם עושים אצלו בבית משהו מיוחד אחרי שמסיימים לאכול ולהתאושש מהצום. רמז: קשור לחג המגיע ארבעה ימים לאחר יום כיפור...
* נלמד שבמוצאי יום כיפור מתחילים לבנות סוכה ונבין למה: כדי להישאר דבוקים במצוות, להיות עסוקים במצווה, שלא יהיה רפיון אחרי יום כיפור, הרגשה שזהו אנחנו נקיים מעברות ואפשר לנוח. אלא להתחיל עם מצווה.
* נמלא את משימה 10 בחוברת לתלמיד.

סיכום – נכון / לא נכון:

יום כיפור הוא יום מיוחד.

אוכלים לפניו במקום לאכול בו, כי צמים בו.

הוא יום דין ובכל זאת יום שמחה,

הוא יום שבתון שאסור במלאכה.

הוא יום של פתיחת שערים ונעילה,

הוא יום בו ניתנת הזדמנות להתחיל מהתחלה.

הוא יום של קרבה,

יום של אהבה,

יום שממנו תתחיל בע"ה – שנה טובה!

* נקריא משפטים, והתלמידים יאמרו לגבי כל משפט אם הוא נכון או לא נכון. לגבי המשפטים שאינם נכונים – יש לתקן כך שיהיו נכונים. למורה – התשובות מסומנות בקו תחתון.

1. יום כיפור הוא צום ארוך, כמו שבת, מתחיל מט' בתשרי בערב ועד י' בתשרי בערב

נכון / לא נכון

2. בערב יום כיפור מצווה לאכול – נכון / לא נכון

3. ביום כיפור עצמו אומרים 10 פעמים את הווידוי – נכון / לא נכון

4. תפילת מנחה של ערב יום כיפור היא תפילת מנחה רגילה – נכון / לא נכון

5. לסעודה לפני יום כיפור קוראים "סעודה מפסקת", כי היא מפסיקה בין הזמן בו אוכלים לזמן בו צמים – נכון / לא נכון

6. בגלל שאסור להוסיף מהחול על הקודש, צריך להקפיד להדליק נרות בדיוק בזמן

נכון / לא נכון

7. צריך לבקש סליחה מחברים, מורים, אחים ושאר אנשים שפגענו בהם.

מההורים אין צורך לבקש סליחה כי ממילא הם יסלחו לנו – נכון / לא נכון

8. נהוג לקיים את מנהג הכפרות רק עם תרנגולות – נכון / לא נכון

9. נהוג לקיים את מנהג הכפרות רק עם כסף – נכון / לא נכון

**העשרה - וידוי במנחה וסעודה מפסקת**

* נציג לתלמידים שתי דמויות שעשו אותו דבר, נניח שתיהן חזרו מבית הספר. שתי הדמויות חוזרות הביתה, ואימא שואלת "איך היה היום בבית הספר?" דמות א': "היה בסדר". דמות ב': "היה בסדר! בבוקר שיחקתי עם טליה, והכריך שהכנת לי לארוחת עשר היה ממש טעים! אחר כך היה לנו שיעור תורה ממש מעניין ובספורט המורה בחרה אותי, ובשיעור אומנות הכנתי יצירה מהממת".
* נדון איזו תשובה הייתה יותר משמעותית? למה? (תשובה ב', כי היא יותר מפורטת).
* נעמוד על ההבדל בין אמירה כללית ובין פירוט, ונסביר שגם כשטועים זה אותו דבר בדיוק. נניח בטעות שברנו כוס. יש הבדל אם נאמר לאימא "הכוס נשברה" ובין אם נאמר לה "רציתי למזוג לעצמי מים אבל בטעות הכוס החליקה לי, נפלה ונשברה ואני ממש מצטערת".
* נאמר לתלמידים כי יש קטע בתפילה שנקרא "וידוי" ובו ממש מפרטים את החטאים שלנו, בדיוק כמו בדוגמאות שנתנו כעת.
* נפתח סידורים מיד לאחר תפילת שמונה עשרה. נראה כי יש שם קטע שאנחנו לא אומרים בתפילה בכיתה, אך בתפילה בציבור כן אומרים אותו. הקטע נקרא "תחנון". התחנון מתחיל ב"וידוי". וידוי זו בעצם חזרה בתשובה, פירוט הדברים שבהם נפלנו.
* נקרא את הווידוי, נשים לב שהוא לפי הא'-ב', נפרש מילים קשות (במידה ומתאים לכיתה).
* נסביר "יום כיפור" הוא מלשון "כפרה", ביום זה ה' מכפר לנו על החטאים, ואנחנו מפרטים את החטאים, כלומר מתוודים. ולכן במהלך יום כיפור אומרים 10 פעמים את הנוסח של הווידוי. מה שראינו בסידורים זה נוסח מקוצר, וביום כיפור יש נוסח ארוך יותר ומפורט יותר, הכולל בתוכו גם את הנוסח הקצר.
* נגלה לתלמידים שבעצם זה לא מדויק שאומרים את הווידוי 10 פעמים במהלך יום כיפור...
* נציין שהפעם הראשונה שאומרים את הווידוי היא בתפילת מנחה לפני סעודה מפסקת, כדי שאם ח"ו יקרה משהו במהלך הסעודה, האדם הספיק להתוודות לפחות פעם אחת.
* נלמד מעט על הסעודה המפסקת. תחילה נבין את הביטוי "סעודה מפסקת" – מפסיקה בין הזמן בו מותר לאכול לזמן בו צמים. אחר כך נסביר כי כדאי לאכול בסעודה המפסקת מאכלים קלים לעיכול, כדי שנוכל להתרכז בתפילה ולא להרגיש לאות כמו אחרי סעודה גדולה.
* נזכיר את המנהג לטבול את הלחם בדבש או בסוכר ונבדוק אם יש תלמידים שנוהגים כך בביתם בסעודה המפסקת.
* נכיר את הביטוי "להוסיף מהחול על הקודש". תחילה נשמע מהתלמידים מה הפירוש לפי דעתם, ולאחר מכן נסביר שכיוון שאנחנו מאוד אוהבים את הימים הקדושים (חגים ושבתות), אנחנו רוצים ליהנות מהם עוד קצת, ולמרות שיש שעה מסוימת שבה החג נכנס, אנחנו מוסיפים כמה דקות לפני השעה הזו ומקבלים כבר את החג או השבת. זה מראה עד כמה אנחנו אוהבים אותו ושמחים בו. כמו שנתעורר מוקדם ביום של טיול או לקראת נסיעה לסבא וסבתא.
* ניגש ליומנים, שכבר פתוחים בתאריך של יום כיפור, נראה מתי נכנס הצום בשנה זו, נסביר שזמן הדלקת הנרות ותחילת הצום המצוין בלוחות כבר כולל בתוכו את התוספת מהחול על הקודש, מפני שהוא בסביבות עשרים דקות לפני השקיעה.
* נסביר שאת הסעודה המפסקת גומרים בנחת כמה דקות לפני תחילת הצום, ולא מחכים לרגע האחרון. במיוחד שיש כמה דברים להתארגן לפני הצום, כמו שנלמד בשיעור הבא.
* נלמד על הסעודה המפסקת, על ידי לימוד המושג מעולמם של התלמידים:
* נשאל מה מטרתו של הצלצול, ונבין כי הוא נועד להפריד בין השיעור להפסקה, לסמן מתי מסתיים השיעור ומתחילה ההפסקה. הוא בעצם מפסיק בין השיעור להפסקה.
* נאמר כי כמו הצלצול – יש לנו גם סעודה שנועדה להפסיק בין ימי החול ליום כיפור, בין הזמן בו מותר לאכול ובין הצום, בו אסור לאכול.

שם הסעודה הזו – סעודה מפסקת. סעודה כי אוכלים בה, מפסקת כי היא מפסיקה, מפרידה, בין שני דברים.

**הצעות הוראה, המחשה ויישום:**

* איורים המבטאים התכוננות לקראת משהו
* משל על שתי משרתות
* שאלה אמריקאית
* הצגת שתי דמויות עם אותו מקרה
* התבוננות בסידור
* מציאת איור המבטא מושג
* סרטונים
* נכון / לא נכון

**הפנמה וערכים:**

* התכוננות לקראת החג כביטוי לחשיבות היום.

# יחידה 4 - מצוות סוכה

**זמן מוקצב:** שיעור אחד

**מטרות:**

התלמידים יכירו דינים מדיני הסוכה.

**מושגי תוכן:** סוכה,סכך, דופן

משימה 1 - טעם חג הסוכות

"בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת. לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם" (ויקרא כ"ג, מ"ב-מ"ג).

* נחלק את הפסוק יחד עם התלמידים:

כותרת – ציווי: בַּסֻּכֹּת תֵּשְׁבוּ שִׁבְעַת יָמִים

למי הציווי? כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת.

הסיבה לציווי: לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם.

* נסכם את מה שלמדנו מהפסוק: כל יהודי צריך לשבת בסוכה שבעה ימים, זכר לתקופה בה עם ישראל יצא ממצרים והקב"ה הושיב אותם בסוכות.
* נציין כי יש מחלוקת לאיזה סוכות הכוונה. יש דעה שאומרת שהכוונה לענני הכבוד שליוו את עם ישראל במדבר, ויש דעה שאומרת שהכוונה לסוכות ממש.
* נעבור למשימה 1 בחוברת העבודה.

**משימה 2 - מיקום הסוכה**

* נקרא את ההלכה (מופיעה בחוברת) ונמלא את המשימה - לכתוב מתחת לכל סוכה האם היא כשרה או פסולה.

**משימה** 3 - **הסכך**

* נקריא את ההלכה מחוברת העבודה: הַסְּכָךְ צָרִיךְ לִהְיוֹת עָשׂוּי מִצְּמָחִים שֶׁאֵינָם מְחֻבָּרִים לָאֲדָמָה, לָכֵן מְסַכְּכִים בְּעַנְפֵי עֵצִים, בִּקְרָשִׁים אוֹ בְּמַחְצָלוֹת שֶׁנִּמְכָּרוֹת לִקְרַאת חַג הַסֻּכּוֹת וַעֲשׂוּיוֹת מִקָּנִים )סְכָךְ לָנֶצַח).
* נביא לכיתה מספר חומרים שונים, חלקם כשרים לסכך וחלקם לא.

אם אין באפשרותנו להביא- לפחות נרשום על הלוח את שמות החומרים / נתלה תמונות שלהם. למשל:

* ברזל
* תריס
* ענף
* קרש
* זכוכית
* בד
* פלסטיק
* נבין שרק עץ לסוגיו יכול לשמש כחומר לסכך, וגם העץ - מבחינת כמות צריך להניח אותו כך שיש יותר צל מאשר שמש. בלשון ההלכה הביטוי הוא ש"צילתה מרובה מחמתה".
* נפנה למשימה 3 - לכתוב מתחת לאיור האם הסוכה כשרה או פסולה.

**משימה** 4 **- דפנות הסוכה**

* נקרא את ההלכה המופיעה בחוברת העבודה.

נדגים בכיתה את מספר הדפנות המהודר והמינימאלי (אפשר להדגים בעזרת תלמידים ששוכבים על הרצפה, כל תלמיד הוא דופן, ואפשר בעזרת חפצים אחרים).

* נמלא את משימה 4 - לכתוב לגבי כל סוכה האם היא כשרה או פסולה.

**סיכום – זיכרון:**

* נתחלק לקבוצות של ארבעה תלמידים (כל שני זוגות יחד).
* נחלק לכל קבוצה ערכת משחק זיכרון. במשחק 8 קלפים – 4 שאלות ו-4 תשובות. כל שאלה ותשובה הן זוג.
* ניתן זמן לשחק – כל תלמיד בתורו מרים קלף, קורא את הכתוב עליו ובודק התאמה.

למורה – כדי להקל ניתן לצבוע את גב הכרטיסים – צבע אחד לשאלות וצבע אחד לתשובות.

לדעתנו אין צורך כיוון שמדובר רק ב-8 כרטיסים, אבל זו אופציה.

**להלן השאלות והתשובות. בנספח מופיעים בתור כרטיסיות:**

1. כמה זמן נמשך חג הסוכות? שבעה ימים.

2. הסיבה לישיבה בסוכה היא: זכר לענני הכבוד או הסוכות האמיתיות שבהן הושיב הקב"ה את ישראל כשיצאו ממצרים.

3. מה מיוחד במצוות סוכה? נכנסים אליה עם כל הגוף.

4. למה אסור לעשות סוכה מתחת לעץ או לבית? כי הסוכה צריכה להיות מתחת כיפת השמיים.

**נספח – משחק זיכרון:**

|  |  |
| --- | --- |
| כמה זמן נמשך חג הסוכות? | שבעה ימים |
| הסיבה לישיבה בסוכה היא: | זכר לענני הכבוד או הסוכות האמיתיות שבהן הושיב הקב"ה את ישראל כשיצאו ממצרים. |
| מה מיוחד במצוות סוכה? | נכנסים אליה עם כל הגוף. |
| למה אסור לעשות סוכה מתחת לעץ או לבית? | כי הסוכה צריכה להיות מתחת כיפת השמיים. |

**הצעות הוראה, המחשה ויישום:**

* חלוקת הפסוק
* זיהוי סוכה כשרה או פסולה לפי איורים
* הכרת חומרי הסכך
* הדגמת מספר הדפנות

**הפנמה וערכים:**

* סוכות בתור הודיה לה' על השמירה בזמן ההליכה במדבר.

# יחידה 5 - ארבעת המינים

**זמן מוקצב:** שיעור אחד

**מטרות:**

* התלמידים יערכו היכרות עם ארבעת המינים ושמותיהם בלשון התורה ויבינו כיצד אוגדים את ארבעת המינים.

**מושגי תוכן:** ארבעת המינים, פרי עץ הדר, כפות תמרים, ענף עץ עבות, ערבי נחל

**פתיחה – ארבעה אחים**

* נאמר לתלמידים: היום נלמד על ארבעה אחים: את, לו, הד, ער. הם מאוד אוהבים להיות מחובקים יחד, למרות שהם בכלל לא נראים אותו דבר והם מאוד שונים. זה לא מפריע להם לאהוב אחד את השני. עוד רגע תגלו מי האחים...
* נראה את ארבעת המינים – אמיתי או תמונה.
* נפרש את שמות האחים: את = אתרוג, לו = לולב, הד = הדס, ער = ערבה.

**משימה** 1 **- המקור של ארבעת המינים**

* נכתוב על הלוח את הפסוק (ויקרא כ"ג, מ'): "וּלְקַחְתֶּם לָכֶם בַּיּוֹם הָרִאשׁוֹן: פְּרִי עֵץ הָדָר, כַּפֹּת תְּמָרִים, וַעֲנַף עֵץ עָבֹת, וְעַרְבֵי נָחַל, וּשְׂמַחְתֶּם לִפְנֵי ה' אֱלֹקֵיכֶם שִׁבְעַת יָמִים".
* נסביר מהו כל מין בלשון התורה (אם אפשר – רצוי להביא את ארבעת המינים להמחשה בכיתה):
* **פרי עץ הדר** – זהו האתרוג, ששייך למשפחת ההדרים (עצי ההדר) כמו תפוז, קלמנטינה, אשכולית ועוד.
* **כפות תמרים** – זהו הלולב, שהוא בעצם ענף סגור של עץ התמר (דקל).
* **ענף עץ עבות** – זהו ההדס. "עבות" פירושו עבה, ובהדס המשולש העלים עולים אחד על השני ולכן הוא נראה עבה, כלומר "עבות".
* **ערבי נחל** – זוהי הערבה, עץ שאוהב מים ולכן גדל ליד מקורות מים.
* נדגיש את חשיבות ארבעת המינים יחד – אי אפשר ליטול רק אתרוג או רק ערבה. חייבים את כל הארבעה יחד. הם משלימים זה את זה.
* נמשיל את ארבעת המינים לעם ישראל. כל אחד שונה בצורה, בגובה, באופי, אפילו בהשקפות עולם (דעות). אבל רק כשאנחנו יחד אנחנו קרויים עם ישראל. כל אחד בפני עצמו הוא חשוב, אבל הוא לא עם.
* נמלא את משימה 1 בחוברת העבודה: הדבקת המדבקות בטבלה בסדר המתאים.

**משימה 2 - אגידת ארבעת המינים**

* נדגים בכיתה את האפשרויות השונות לפי הדעות המופיעות בהלכה.
* נענה על משימת האתגר בחוברת העבודה.

**סיכום – רק ביחד ננצח**

* נקריא את הסיפור מתוך האתר של נאות קדומים:

ארבעת המינים - הסיפור האמיתי / זיו בראל

בסוכה אחת רחוקה ונידחת,  
התקיימה תחרות ממש מבדחת,  
ארבעה מינים התייצבו בסוכה,  
וביקשו לפתור בעיה מציקה:

מי מכולם ראוי ומוצלח,  
לשבת בראש השולחן מתחת לסכך.  
  
כל אחד מהם ממש משוכנע,  
שהוא ה"אחד" בכל השכונה.  
ולכן ביקשו מזית אחד, זקן במיוחד  
שישפוט בניהם ויחליט פה אחד.  
  
ביקש אז הזית מכל הארבעה  
להופיע אצלו והוא יביע דעה  
ומה שהוא יחליט בלי ויכוח בכלל  
יהיה מוסכם ועל כולם מקובל.

ראשונה הופיעה דסי הדס,  
וריח נעים איתה גם נכנס.  
"נעימה, ריחנית, יש בי רוגע ושמחה  
ומביאה אני לכל מזל וברכה."

שני נכנס רוגי האתרוג,  
וידע שאין לו שום סיבה לדאוג.  
כי "אני שייך למשפחה עם הוד והדר  
ואפשר גם לאכול אותי מצופה בסוכר.  
בקיצור גם טעים, גם מיוחס  
אין ספק שאני זוכה בפרס".

השלישית שנכנסה לה בלי שום רחש  
זו ריבי ערבה שמדברת בלחש.  
"אני שקטה וצנועה כמו הנחל הזורם ליד ביתי  
אך גמישה וחזקה, אם תנסו לשבור אותי".

ואחרון חביב וגם שובב

עמד וניצב, לולי הלולב.  
"שימושים רבים לי, ממש אין ספור  
והפירות שלי מתוקים כמו דבש טהור.  
ואל נא נשכח מאיפה הסכך!"

עמד הזית חשב וחשב  
ועל גזעו העתיק התקמטו חריציו,  
"תכונות טובות יש לכולם,  
כל אחד מהם נחוץ לעולם,  
אך אקבע וזו החלטתי  
כולם ראויים לפי דעתי.

כל אחד מכם כשהוא בנפרד,  
יפה, שימושי ובאמת מיוחד,  
אך היתרון שלכם יגדל בהרבה,  
אם תשבו יחדיו זה לצד זה.

כל התכונות והמעלות שבכם,  
כאגודה, כחבורה, יגבירו כוחכם.  
ארבעת המינים אחזו ידיים והביטו בעיניים,  
וידעו שרק ביחד הסוכה תהיה מוצלחת.

ומאז ועד היום יושבים בתוך סוכת שלום,  
הדס אתרוג לולב וערבה,  
בשמחה, כבוד, אחווה ואהבה.

* נשמע מהתלמידים מה המסר שהם הבינו מהסיפור.
* נמחיש בעזרת חבילת שיפודים: נקרא לתלמיד לשבור את כל החבילה יחד – ללא הצלחה. לאחר מכן ניתן לו לשבור אחד-אחד – יצליח בקלות.
* נדגיש שוב את מסר האחדות: לא ניתן לקיים את מצוות ארבעת המינים ללא אחד מהם. רק יחד יש שלמות.
* בכיתות שמתאים ניתן ללמד על הטעם והריח שיש או אין בכל אחד מארבעת המינים, ולראות איך אפילו הערבה, שאין בה לא טעם ולא ריח, או במשל לא תורה ולא מעשים טובים, היא גם חלק מהחבורה, וגם היא בונה את עם ישראל.

**הצעות הוראה, המחשה ויישום:**

* הכרות עם ארבעת המינים – באמצעות תמונה או הדגמה מוחשית.

**הפנמה וערכים:**

* אחדות – רק כשיש את כל ארבעת המינים ניתן ליטול אותם. כולם חשובים, וכך גם בעם-ישראל. לכל אחד יש משמעות.

# יחידה 6 - שמיני עצרת

**זמן מוקצב:** שיעור אחד

**מטרות:**

* התלמידים ידעו מדוע נקרא החג "שמיני עצרת" ומדוע "שמחת תורה", וכן מהי הזכרת גשמים ומתי מתחילים לומר אותה.

**מושגי תוכן:** שמיני עצרת, שמחת תורה, משיב הרוח ומוריד הגשם

**פתיחה – מנה אחרונה**

* בתקופת החגים יש הרבה סעודות משותפות מכובדות. כולם טורחים לכבוד החג כדי שיהיה אוכל טעים, מזין, משביע ובשפע. מה החלק האהוב עליכם בארוחה?
* נשמע תשובות ונעצור כשמישהו יגיד שהוא הכי אוהב... את המנה האחרונה! נכון שעוף ודגים ותפוחי אדמה ומרק – הכול טעים, אבל אין כמו המנה האחרונה המפנקת.
* נסביר כי גם לתקופת החגים יש מנה אחרונה, ונשאל אם מישהו מזהה למה אנחנו מתכוונים.
* נגלה כי אנו מתכוונים לחג האחרון בתקופת החגים – החג שאנו קוראים לו "שמחת תורה" אך יש לו שם נוסף – "שמיני עצרת".
* נקרא את הדו-שיח בין האח לאחות.

**משימה 1 – שמיני עצרת בתורה**

* נקרא את הפסוק המופיע במשימה 1: "בַּיּוֹם הַשְּׁמִינִי עֲצֶרֶת תִּהְיֶה לָכֶם, כָּל מְלֶאכֶת עֲבֹדָה לֹא תַעֲשׂוּ", ונבין כי לפי התורה שם החג הוא שמיני עצרת.
* נמצא את ההבדלים בין שמיני עצרת לסוכות. אפשר לרשום את זה בתור טבלה על הלוח ואפשר בתור כותרות.

|  |  |  |
| --- | --- | --- |
|  | **סוכות (חג ראשון, לא חול המועד)** | **שמיני עצרת /**  **שמחת תורה** |
| **ישיבה בסוכה** | כן | לא |
| **ארבעת המינים** | כן | לא |
| **עשיית מלאכה** | לא | לא |

* נעבור למשימה 1 – לסמן בצהוב את המילים מהן לומדים על איסור עשיית מלאכה.

**משימה 2 – קשה עליי פרידתכם**

* נקרא את המשל על המלך שביקש מבניו להישאר יום נוסף.
* נבין יחד את הנמשל ונמלא את משימה 2 בחוברת העבודה.
* נבקש מהתלמידים להסביר את משמעות השם "שמיני עצרת": שמיני – כי זה היום השמיני מהחג הראשון של סוכות, עצרת – מלשון עצירה. יום שבו עוצרים ונשארים לחגוג עם ה'.

**משימה 3 – שמחת תורה**

* מכירים את זה שמקבלים ממתק, וכשמסיימים שואלים "אפשר עוד?" למה שואלים, למה רוצים עוד? כי זה טעים, זה מפנק, זה עושה חשק. כך בדיוק גם התורה. היא כל כך משמחת אותנו, אנחנו רוצים ממנה עוד – לכן מיד כשגומרים את התורה, מתחילים אותה מחדש. הסיום וההתחלה מתרחשים בשמחת תורה, ומכאן מקור השם – פשוט שמחים עם התורה.
* נסביר שלאדם המסיים את התורה קוראים "חתן תורה", ולמי שמתחיל מהתחלה קוראים "חתן בראשית".
* נקרא את ההלכות המופיעות במשימה 3 ונענה על המשימה עצמה.

**משימה 4 – משיב הרוח ומוריד הגשם**

* נשמע את השיר "ברכנו ה' אלוקינו... ותן טל ומטר על פני האדמה" (רועי ידיד, 3 דקות):

<https://www.youtube.com/watch?v=Lk_2z-1ncW4>

* נלמד כי בנוסף לזה שמסיימים את התורה ומתחילים אותה מחדש, שזה ממש מיוחד, יש עוד משהו מיוחד בשמיני עצרת / שמחת תורה: מתחילים להזכיר גשמים!
* נחדד את ההבדל בין הזכרת גשמים לבקשת גשמים. הזכרה – "משיב הרוח ומוריד הגשם". בקשה – "ותן טל ומטר". אמנם השיר ששמענו שייך לבקשה, אך הוא קשור גם לכאן. קודם מזכירים ואחר כך בז' בחשוון מתחילים לבקש.
* נענה על השאלות במשימה 4.

**משימת סיכום:**

* ניתן זמן בעבודה יחידנית / זוגות לענות על השאלות, ולמצוא את המילים בתפזורת.
* לסיום נפעיל בכיתה מוזיקה של הקפות של שמחת תורה ונרקוד יחד בשמחה לכבוד התורה!

**הצעות הוראה, המחשה ויישום:**

* משל החגים לסעודה
* טבלה עם ההבדלים בין סוכות לשמיני עצרת
* שיר "משיב הרוח"
* תפזורת
* ריקודים

**הפנמה וערכים:**

* חביבות הקב"ה על עם ישראל עד שמקדישים יום מיוחד לציון האהבה לה' יתברך ולשמחה בתורה.

# יחידה 7 - ההכנות לשבת

**זמן מוקצב:** שיעור אחד

**מטרות:**

התלמידים ידעו איזו מצווה מקיימים בזמן ההכנות לשבת, מי צריך להשתתף בהכנות לשבת, וכיצד הם עצמם יכולים לעזור בהכנות לשבת.

**מושגי תוכן:** אין

**פתיחה – מתכוננים**

* נבקש מהתלמידים לשתף כיצד הם מתכוננים לקראת אירוע חשוב: יום הולדת, חתונה או בר מצווה משפחתית, טיול מיוחד, נסיעה משפחתית, חופש, מעבר דירה, לידה של תינוק חדש או כל דבר אחר.
* נשמע תשובות ונכתוב אותן על הלוח.
* נראה כי דבר שחשוב לנו – אנחנו מתכוננים לקראתו. הוא לא סתם מגיע. אנחנו קונים בגדים, מכינים תוכן לאירוע, אורזים תיק, חושבים מה יהיה התפריט, מי יהיו המוזמנים ועוד.
* נציג פנטומימה ובה ההכנות לשבת: בישול, ניקיון, מקלחות, קניות, אפייה, סדר בבית. רצוי שהתנועות יהיו נמרצות ושמחות, ליצור אנרגיה חיובית ואווירה טובה.
* נשאל את התלמידים מה הצגנו, ונמתין שיזהו שאלו ההכנות לכבוד שבת קודש.
* נסביר כי ככל שיש משהו חשוב יותר – כך נתכונן לקראתו יותר. שבת היא קדושה וחשובה ולכן מתכוננים לקראתה היטב.

**משימה 1 –** **ההכנות לשבת**

* נספר לתלמידים:

כשעם ישראל היה במדבר, היה להם אוכל מיוחד. לאוכל קראו מן. הוא היה נראה כמו שלג, נח בעדינות כל בוקר על פני הארץ.

בכל בוקר קמו בני ישראל וליקטו מן, כל משפחה לפי כמות הנפשות שלה. ביום שישי אמר להם משה: "היום תלקטו כמות כפולה, קחו גם לשבת. בשבת לא ירד מן, שבת הוא יום מנוחה". ואכן רוב האנשים האמינו למשה, ליקטו כמות כפולה ושמרו לשבת. חלק מהאנשים לא האמינו, אבל זה כבר סיפור אחר...

* נבין כי ההכנות לשבת כוללות הכנת נרות שבת. נאפשר לתלמידים לשתף: מי מכין אצלכם את הנרות? כמה נרות אתם מדליקים? אילו מנהגים מיוחדים יש אצלכם הקשורים להדלקת נרות? (ברכה לילדים, ממתק לכבוד שבת, שיר מיוחד ועוד).
* נמלא את משימה 1. שימו לב כי המשימה בנויה בצורה של הקנייה והפנמה / תרגול. יש לבצע אותה בחלקים ולא הכול יחד.
* נאפשר לתלמידים לשתף כיצד הם שותפים בהכנות לשבת, האם יש להם תפקיד קבוע, מה העזרה שלהם. אם יש תלמיד שטרם שותף – נעודד אותו לפנות להורים ולבקש לזכות להיות שותף, לחתוך נייר, לסדר נרונים, לקלף ירקות, לשמור על האחים הקטנים, לסדר את החדר שלו ועוד מלא דברים שילדים מתוקים יכולים לעשות.
* נחלק בכיתה פתקים "גם אני עזרתי לכבוד שבת" (מצורף בסוף המערך). התלמידים ייקחו את הפתקים הביתה, ואחרי שיעזרו לכבוד שבת יבקשו מההורים לכתוב מה עזרו ולחתום. כל חתימה מזכה בפרס קטן. רצוי להביא יותר מחתימה אחת.

**סיכום – שיר**

* נשמיע את השיר "אנא מלך" של מרדכי בן דוד (6 דקות):

<https://www.youtube.com/watch?v=VhERbhO1fP4>

אנא מלך מלכי המלכים

אנא מלך מלכי המלכים

צווה למלאכיך מלאכי השרת

משרתי משרתי עליון

שיפקדוני ברחמים ויברכוני

בבואם בבואם לביתי

שיפקדוני ברחמים ויברכוני

בבואם בבואם לביתי.

כי הדלקתי נרותיי

והצעתי מיטתי

והחלפתי שמלותיי לכבוד השבת

כי הדלקתי נרותיי

והצעתי מיטתי והחלפתי שמלותיי לכבוד השבת.

בשיר הוא מזמין את המלאכים לברך את ביתו, והוא אומר להם את ההכנות שעשה לקראת שבת: "כי הדלקתי נרותיי והחלפתי שמלותיי והצעתי מיטתי לכבוד השבת".

כלומר הוא מתארגן לכבוד שבת, הוא מתכונן לקראתה.

**הרחבה – יצירה**

* נתכונן אף אנו לשבת בהכנת פרח שיקשט את שולחן השבת. הפרח עשוי נייר קרפ, שיפוד ומנקה מקטרות, ומאוד פשוט להכנה. הוראות מפורטות ניתן למצוא כאן:

<https://www.youtube.com/watch?v=isdu9N8A_jg>

**הצעות הוראה, המחשה ויישום:**

* פנטומימה
* שיתוף מחיי התלמידים
* חלוקת פתקי עזרה לכבוד שבת
* שיר
* יצירה

**הפנמה וערכים:**

* חביבות השבת ורצון לקחת חלק מהכנות אליה, להיות שותפים.

# יחידה 8 - הדלקת נרות שבת

**זמן מוקצב:** שיעור אחד

**מטרות:**

התלמידים ידעו מדוע מדליקים נרות שבת וכמה נרות מדליקים.

**מושגי תוכן:** הדלקת נר שבת, שלום בית, כבוד שבת, עונג שבת

**פתיחה – פעם...**

* נאמר לתלמידים: היום אנחנו חיים בעידן טכנולוגי. יש לנו חשמל ובזכותו אנחנו יכולים לקרר אוכל במקרר, להדליק מזגן כדי להתחמם, לכבס במכונת כביסה, לראות בחושך. יש לנו רכב לנוע ממקום למקום ואפילו טלפון כדי לדבר עם מי שלא נמצא לידינו. אבל פעם לא היו את כל הדברים הללו. החיים התנהלו אחרת. בואו נראה מה עשו פעם...
* נשאל שאלות ונשמע את התשובות מהתלמידים. רק אם הם לא יודעים – נגלה את התשובה:
  + איך כיבסו בגדים? בנהר.
  + איך נעו ממקום למקום? ברגל / על גבי בעלי חיים כמו סוס או חמור.
  + איך התחממו? הדליקו מדורה.
  + איך ראו בלילה? הדליקו אש.

**משימה 1 – טעם נרות שבת + משימה 2 – מי מדליק**

* נעלה קושיה: שישה ימים אפשר להדליק אש, או פשוט ללכת לישון מוקדם עם השקיעה ולקום עם הזריחה. אבל... מה קורה בשבת? בשבת אסור להדליק אש! מה עושים?
* נהפוך את הקושיה למסובכת יותר: והרי בשבת אי אפשר ללכת לישון בשקיעה כי שבת רק נכנסת בשקיעה, ויש עוד תפילה וסעודה. חייבים להיות ערים גם בחושך. מה אתם מציעים?
* נשמע תשובות וניתן רמז: התשובה קשורה לנרות השבת...
* נקרא את הלכה א' – מופיעה בחוברת, ונראה שיש שני טעמים להדלקת נרות שבת. הטעמים מודגשים:
  + שלום בית
  + כבוד שבת
* נבין כי אנו מדליקים נרות גם כדי פשוט לראות בחושך, הרי פעם לא היה חשמל, כפי שראינו בתחילת השיעור. הסיבה השנייה היא כבוד שבת. נרות זה דבר יפה, מכובד, מאיר, וכשהם דולקים זה נותן אווירה מיוחדת. אמנם היום יש חשמל אך עדיין אור הנרות הוא אחר.
* נזכיר את מעשה הבריאה. הדבר הראשון שנברא הוא אור. אור הוא הבסיס, הוא מאפשר את קיום העולם וההתנהלות בו. בראשית א', ג'-ד': "וַיֹּאמֶר אֱ-לֹהִים יְהִי אוֹר וַיְהִי אוֹר. וַיַּרְא אֱ-לֹהִים אֶת הָאוֹר כִּי טוֹב". בהדלקת נרות שבת אנחנו מוסיפים אור בעולם, אנחנו מתדבקים בדרכיו של הקב"ה שברא אור ומוסיפים אור.
* נדגיש כי האישה נבחרה להדליק נר שבת, ובכך מראים עד כמה יש לה חשיבות והשפעה על המצב בבית ועל האווירה השוררת בו.
* נעבור למשימה 1 בחוברת העבודה ומיד אחריה למשימה 2.

**משימה 3 – כמה מדליקים**

* נשאל את התלמידים כמה נרות מדליקים אצלם בבית. יש כאלה שיגידו שני נרות, יש כאלה שבעה נרות ויש כאלה שיאמרו לפי מספר הילדים.
* נמלא את משימה 3 בחוברת העבודה.
* נדגיש כי זמן הדלקת נרות שבת הוא זמן קדוש ומיוחד ואפשר לבקש בו תפילות אישיות ובקשות – על עצמי, על המשפחה, על עם-ישראל, על העולם. זהו רגע שבו יום חול מפנה מקומו לשבת המלכה, ופעולת הדלקת הנרות ברגע מסוים – היא זו שמציינת את המעבר הזה מחול לקודש.
* ניתן זמן לכתיבת תפילה אישית שהילדים יאמרו בשבת הקרובה בעת הדלקת נרות שבת.

**סיכום – קישוט ברכת הנרות**

* נחלק לכל תלמיד דף עם ברכת הנרות, וניתן זמן לקשט את הברכה. ניתן להוסיף הקדשה אישית ולהעניק לאימא.

**הצעות הוראה, המחשה ויישום:**

* השוואה בין המצב הטכנולוגי בעבר מול ימינו
* כתיבת תפילה אישית לזמן הדלקת הנרות
* קישוט ברכת הנרות

**הפנמה וערכים:**

* הבנת הזמן המיוחד הזה בו החול מתחלף בקודש, ויצירת ציפייה לקראתו.

# יחידה 9 - קידוש וסעודות שבת

**זמן מוקצב:** שיעור אחד

**מטרות:**

התלמידים יכירו את הפסוק שממנו למדו חכמים שיש מצווה לקדש את השבת, ידעו כמה סעודות אוכלים בשבת, וילמדו מדוע צריך לברך בשבת על "לחם משנה".

**מושגי תוכן:** קידוש, שלוש סעודות, לחם משנה

**משימה 1 – סעודות שבת**

ביחידה זו חשוב לנו להרגיש את הדברים, להשאיר רושם, שהתלמידים יצאו עם חוויה. לצורך כך נהפוך את הכיתה לשולחן שבת. אפשר לתזמן את השיעור ליום שבו ממילא מגיעים עם חולצות לבנות (למשל ראש חודש), ואפשר יום רגיל.

* נצמיד שולחנות, נפרוש מפה לבנה, נביא חלות וכיסוי לחלות, מיץ ענבים וכוסיות קטנות, פמוטים ונרות (בלי להדליק, רק להוסיף לאווירה).
* נדליק מוזיקה נעימה ברקע – לכה דודי, שלום עליכם, אשת חיל.
* נערוך סבב שבו מי שרוצה ישתף במשהו אחד שהוא אוהב בשבת (אפשר לחזור על מה שחברים אומרים, העיקר השותפות והחוויה).
* נמלא את משימה 1.

**משימה 2 – קידוש**

* נאמר לתלמידים: הרבה דברים בחיים שלנו קשורים לדיבור, שלפעמים מצטרף למעשה.
* נבקש דוגמאות (לפניכם מובאות כמה):
  + ברכות – "ברוך אתה ה'..." – לפני עשיית מצוות ואחרי אוכל
  + קידושין – "הרי את מקודשת לי"
  + קריאת שמע על המיטה
  + תפילה, קריאת התורה
  + שמירת הלשון
  + ספירת העומר
  + סיפור יציאת מצרים בליל הסדר
* נסביר כי היום נלמד על מצווה נוספת הקשורה בדיבור. כדי לגלות מה המצווה אפשר להביט על "שולחן השבת" הערוך בכיתה ולראות מה בו קשור לדיבור, ואפשר להסתכל במשימה 2 בחוברת העבודה, לקרוא את הפסוק שם (זָכוֹר אֶת יוֹם הַשַּׁבָּת לְקַדְּשׁוֹ) ולהבין שאנו מתכוונים למצוות הקידוש.
* נמלא את משימה 2 בחוברת העבודה.

**משימה 3 – סדר ליל שבת**

* נחלק לכולם מיץ ענבים, נלמד את ההלכות המופיעות במשימה 3 ונענה על המשימות.
* נצפה בסרטון המסכם את הלכות קידוש.

הסרטון 3 דקות, החומר הרלוונטי לנו הוא עד 1:40 דקות:

<https://www.youtube.com/watch?v=gwSs0XqTG_I>

רן רשף – רשפי מורשת – קידוש

**משימה 4 – סעודות השבת**

* נלמד כי הסיבה שבשבת יש שתי חלות היא זכר לאותה כמות כפולה של המן. לחלות קוראים "לחם משנה", כלומר כפול.
* נזמין את התלמידים לספר בשולחן שבת את הטעם ללחם משנה (יש סיכוי טוב שההורים יופתעו, שכן בכיתה ב' לומדים את חומש בראשית וכאן התלמידים מביאים ידע מחומש שמות).
* נלמד כי מברכים "המוציא" על לחם משנה בסעודה ראשונה ושנייה, ורצוי גם בסעודה שלישית.
* נצפה בסרטון המסכם את הנושא (6 דקות). בסרטון התייחסות למנהג כיסוי החלות, לטעם לטבילת הפת במלח ורעיונות נוספים יפים.

<https://he.chabad.org/multimedia/media_cdo/aid/2942212>

הסרטון לקוח מתוך סדרה "למה אנחנו עושים את זה", בה הרב רסקין מדבר עם איש עסקים ויחד הם לומדים דברים ביהדות – "למה עושים את זה". המיוחד הוא ששניהם מלמדים את שניהם... מוזמנים לצפות.

* נקריא משפטים והתלמידים ימצאו מה הטעות ויתקנו את המשפט המוטעה:

1. לחם משנה פירושו לחם כפול, זכר ללוחות הברית שהיו כפולים – לוח ימני ולוח שמאלי.
2. צריך לאכול לחם משנה רק בשתי הסעודות הראשונות.
3. הסיבה שמכסים את החלות היא כדי שלא יתייבשו עד שאוכלים אותן (תשובה בסרטון).

* נמלא את משימה 4 בחוברת העבודה.

**סיכום – חידות**

* נענה על חידות "מי אני" המופיעות בחוברת העבודה.

**הרחבה – אפיית חלות**

* לסיכום נושא השבת, הסעודות ולחם משנה, נאפה בכיתה חלות כולל טקס הפרשת חלה. במידה ואין אפשרות לאפות – נכין יחד את הבצק והצורות וכל תלמיד יאפה בביתו. העיקר החוויה והחיבור לנושא.
* נדגיש כי את טקס הפרשת החלה עושים רק אם אופים את החלות בבית הספר. אם שולחים הביתה בצק – אין לעשות הפרשת חלה גם אם סך הבצק כשהוא יחד כן חייב בהפרשה.

**הצעות הוראה, המחשה ויישום:**

* הפיכת הכיתה לשולחן שבת, כולל מפות, מיץ ענבים, חלות, מוזיקה וכו'
* סרטון
* הכנת דבר תורה לסעודת שבת בבית
* מציאת טעויות במשפטים ותיקונן
* חידות מי אני
* אפיית חלות

**הפנמה וערכים:**

* הכוח שיש בדיבור – על-ידי הקידוש שבת מתקדשת
* אהבת השבת ותכניה

# יחידה 10 - ציצית

**זמן מוקצב:** שיעור אחד

**מטרות:**

התלמידים ידעו מהי מצוות ציצית, מה טעם המצווה, אילו בגדים חייבים בציצית, ומה הדין כאשר אחד או יותר מחוטי הציצית נקרעים.

**מושגי תוכן:** כנף, פתיל, ציצית, טלית קטן, טלית גדול

**משימה 1 – בגד מיוחד**

* נראה כי לכל בגד שאנו לובשים יש מטרה – ליופי, לחימום, לצניעות וכו'. נזכיר כמה פרטי לבוש והתלמידים יאמרו מה הסיבה שלובשים בגד זה – גרביים, סוודר, מעיל, חולצה.
* נלמד כי יש פריט לבוש אחד שלובשים אותו בשביל ללבוש אותו. הוא לא נועד ליופי, לא נועד לחמם ולא נועד להסתיר מקומות שראוי שיהיו מכוסים. הוא פשוט נועד שילבשו אותו.
* נראה אם מישהו מבין על מה מדובר. אם זו כיתת בנים או כיתה מעורבת – ניגש אל תלמיד הלובש ציצית, נראה אותה ונאמר כי התכוונו לציצית. אם זו כיתת בנות וגם המורה בת – נביא לכיתה ציצית ונאמר כי התכוונו לציצית.
* נסביר כי את הציצית לובשים בשביל לקיים מצוות ציצית – ממש פריט של מצווה, וזו זכות להסתובב כל היום עם המצווה הזו צמודה לגוף שלנו. כאילו אנחנו מחבקים את המצווה.
* נלמד כי על בגד מיוחד ישנה ברכה מיוחדת: "בָּרוּךְ אַתָּה ה' אֱ-ל‍ֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְו‍ֹתָיו וְצִוָּנוּ עַל מִצְוַת צִיצִית".
* נמלא את משימה 1 בחוברת העבודה – להקיף בעיגול את הבגד שלובשים בשביל לקיים מצווה – את הציצית.

**משימות 3-2 – טעם המצווה, הכרת חלקי הציצית, הבגדים החייבים בציצית**

* נפתח בסידורים בפרשיות הנאמרות לאחר קריאת שמע של שחרית.
* נראה כי יש שם פסוקים הלקוחים מתוך חומש במדבר (ט"ו, ל"ז-ל"ט):

"וַיֹּאמֶר ה' אֶל מֹשֶׁה לֵּאמֹר. דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם וְעָשׂוּ לָהֶם צִיצִת עַל כַּנְפֵי בִגְדֵיהֶם לְדֹרֹתָם וְנָתְנוּ עַל צִיצִת הַכָּנָף פְּתִיל תְּכֵלֶת. וְהָיָה לָכֶם לְצִיצִת וּרְאִיתֶם אֹתוֹ וּזְכַרְתֶּם אֶת כָּל מִצְוֹת ה' וַעֲשִׂיתֶם אֹתָם וְלֹא תָתֻרוּ אַחֲרֵי לְבַבְכֶם וְאַחֲרֵי עֵינֵיכֶם אֲשֶׁר אַתֶּם זֹנִים אַחֲרֵיהֶם. לְמַעַן תִּזְכְּרוּ וַעֲשִׂיתֶם אֶת כָּל מִצְוֹתָי וִהְיִיתֶם קְדֹשִׁים לֵא-לֹהֵיכֶם. אֲנִי ה' אֱ-לֹהֵיכֶם אֲשֶׁר הוֹצֵאתִי אֶתְכֶם מֵאֶרֶץ מִצְרַיִם לִהְיוֹת לָכֶם לֵא-לֹהִים אֲנִי ה' אֱ-לֹהֵיכֶם".

* נבין כי הפסוקים מדברים על מצוות ציצית.
* נראה כי לציצית שתי מטרות:
  + "וּרְאִיתֶם אֹתוֹ וּזְכַרְתֶּם אֶת כָּל מִצְוֹת ה' וַעֲשִׂיתֶם אֹתָם" – תזכורת לקיום מצוות
  + "וְלֹא תָתֻרוּ אַחֲרֵי לְבַבְכֶם וְאַחֲרֵי עֵינֵיכֶם" – להזהיר אותנו לא ליפול אחרי עברות.
* נקרא למצווה זו "סור מרע ועשה טוב" – היא גם שומרת אותנו לא לעשות רע וגם מעודדת אותנו לעשות טוב.
* נפנה את התלמידים למשימה 2 בחוברת העבודה, שם מצולמים הפסוקים.
* נסמן בפסוקים בשני צבעים שונים את שתי המטרות בלבישת ציצית.
* נאמר לתלמידים: עכשיו נלמד שלושה מושגים חדשים שאולי הכרתם אבל לא ידעתם את המשמעות האמתית.
* נכתוב על הלוח את המושגים: כנף, טלית קטן, טלית גדול, ציצית.
* נסביר את המושגים:
  + **כנף** – פינה. בהקשר של ציצית (נדגים) – רק בגד שיש לו ארבע כנפות, כלומר ארבע פינות, חייב בציצית. לכן חצאית או כובע או מכנסיים – פטורים מציצית.
  + **טלית קטן** – זה בעצם הבגד שאנו קוראים לו "ציצית".
  + **טלית גדול** – הבגד שאנו קוראים לו "טלית" ובו מתעטפים בבית הכנסת בשעת התפילה.
  + **ציצית** – החוטים הקשורים בפינות הבגד קרויים ציצית. מה שאנו מכנים "פתילות".
* נביא לכיתה להמחשה את מה שאנו מכירים בשם טלית ובשם ציצית, ונתרגל את המושגים החדשים: נצביע על מקום בבגד והתלמידים יצטרכו לומר מהו (ציצית, כנף, טלית קטן, טלית גדול).
* נחוד חידות להבנה.
  1. המילה "כנף" בלשון התורה היא בעצם... \_\_\_\_\_\_ (פינה)
  2. האם בגד שיש לו ארבע כנפות חייב בציצית / לא חייב בציצית? (חייב)
  3. איך נקרא הבגד שבו מתעטפים בזמן התפילה? (טלית גדול)
  4. טלית קטן היא בעצם \_\_\_\_\_\_\_ הבגד שלובשים במהלך היום (ציצית)
  5. ציצית – ה\_\_\_\_\_\_ הקשורים לכל אחת מארבע פינות הבגד (חוטים)
* נמלא את משימות 2 ו-3 בחוברת העבודה – לכתוב ליד כל חלק בבגד את שמו, ולאחר מכן לסמן אילו בגדים חייבים בציצית ואילו לא.



**משימה 4 – חוטי ציצית שנקרעו**

* נבקש מהתלמידים להרים יד אחת למעלה בצורת אגרוף (זהירות על החברים). נפתח שלוש אצבעות אחת אחרי השנייה ונספור בקול: 1, 2, 3!
* נלמד: אם חוט אחד קרוע – תלוי היכן הקרע. אם הוא בסמום לכנף הציצית – היא פסולה. בשאר המקומות - הציצית כשרה, אך היא פחות מהודרת.

אם נקרעו שני חוטים – תלוי איפה הקרע, ולכן יש לפנות בשאלה לרב מפני שבמקרים רבים הציצית פסולה.

וכך הדין עד ארבעה (הדבר תלוי באופן הקשירה. אם חמישה חוטים נקרעו הציצית פסולה בוודאות).

* נתרגל בעזרת האצבעות למעלה: אחד – כשר, שניים עד ארבע – שאלת רב, חמש ומעלה – פסול.
* נפנה למשימה 4 בחוברת העבודה.

**לסיכום – סרטון ומבצע**

* נצפה בסרטון "ישראל והציצית" של אביחי וישראל
* <https://www.youtube.com/watch?v=H33vagvfuFE>
* נפתח בכיתה ב"מבצע ציצית" – כל תלמיד שבא עם ציצית מזכה בנקודה, וכשהכיתה תגיע יחד למספר נקודות מסוים – היא תזכה בפרס. בנוסף התלמיד שיעניק לכיתה הכי הרבה ניקוד (כלומר הכי יקפיד בציצית) – יזכה אף הוא בפרס נפרד.

**הרחבה - סיפור**

מספרים על הגאון מווילנה זצ"ל שכשבאו תלמידיו לבקרו ימים ספורים לפני פטירתו התפרץ בבכי רב, שאלוהו תלמידיו רבנו מה לך כי תבכה? והרי עסקת בתורה ובמצוות יומם ולילה בעמל וביגיעה ואין ספק כי לאחר אריכות ימים יקבלוך בשמיים בכבוד מלכים ומקומך מובטח לך עם שרפי וקדושי עליון ואם כן מה פשר הבכייה?

נטל הרב את טליתו בידו ואמר להם: "העולם הזה יקר מאוד, שבסכום מועט יכול אדם לקנות טלית ולקיים מצות ציצית השקולה כנגד כל המצוות ובעוד ימים ספורים נפרד אני מהעולם הזה ולא אוכל לקיים מצוות ועל אלה אני בוכה".

**הצעות הוראה, המחשה ויישום:**

* זיהוי הסיבה ללבישת בגד מסוים
* הכרת מקור מצוות ציצית דרך הסידורים
* צביעה והקפה בעיגול לפי ההוראת בחוברת העבודה
* המחשת מושגים חדשים באמצעות הבאת טלית וציצית לכיתה
* חידות לווידוא הבנה
* תרגול דיני ציצית קרועה בעזרת האצבעות
* סרטון
* מבצע ציצית
* סיפור

**הפנמה וערכים:**

ציצית בתור בגד שמלווה אותנו באופן תמידי ומזכיר לנו את יהדותנו ואת הקשר שלנו עם ה' יתברך.

# יחידה 11 - חנוכה

**זמן מוקצב:** שיעור אחד

**מטרות:**

נכיר את סיפור נס חנוכה, נבין מדוע קבעו חכמים להדליק נרות בימי החנוכה, נלמד מי מדליק נרות חנוכה, כמה נרות מדליקים בכל יום, כמה ברכות מברכים לפני ההדלקה, מהו סדר ההדלקה, היכן מניחים את הנרות ומהו זמן ההדלקה.

**מושגים:** נס הניצחון, נס פח השמן, נרות חנוכה, מקום ההדלקה, עד שכלה רגל מן השוק

**פתיחה – למה חוגגים את חנוכה?**

* נשאל את התלמידים מי יודע למה חוגגים את חג חנוכה.

יש להניח שיישמעו תשובות שונות – נכבד את כולן. מי שיגיד לזכר נס פח השמן – צודק. מי שיגיד לזכר ניצחון מעטים מול רבים – צודק, מי שיגיד לזכר טיהור המקדש – צודק.

המטרה בשאלה הזו היא לגרות חשיבה ולהכניס את התלמידים לנושא.

* נסביר כי אחרי השיעור היום נדע מצוין למה חוגגים את חנוכה.

**משימה 1 - נס חנוכה**

* נספר לתלמידים את סיפור החג – למה בכלל יש את חנוכה? לכבוד מה?

למורה: את הסיפור בגדול הם זוכרים מהגן, אבל זו שנה ראשונה שהם יודעים לקרוא וניתן למנף את זה לטובתם.

אפשר להקרין את הסיפור – סיפור חג החנוכה לילדים, כתבה: ריקי זקן

<https://www.youtube.com/watch?v=MGfcOpk6yvQ>

חמש דקות, מעט איטי, רמה של כיתה ב' אבל הקצב של גן. לבדוק התאמה לכיתה.

סיפור חנוכה – 4 דקות

<https://www.youtube.com/watch?v=HA3qJcVDR74>

* נמלא את משימה 1 בחוברת העבודה.

**משימה 2 - מי מדליק נרות חנוכה?**

* נחדד את ההבדלים בהדלקה בין עדות ספרד לאשכנז. עדות ספרד: אבא מדליק ומוציא ידי חובה את שאר בני הבית (נתעכב על הבנת הביטוי "מוציא ידי חובה").

החל מהיום השני האבא מדליק את הנר החדש, ואת שאר הנרות יכולים להדליק הילדים שהגיעו לגיל חינוך (בסביבות גיל 6).

עדות אשכנז – כל אחד מבני הבית מדליק חנוכייה משל עצמו ומדליק בה את כל הנרות של אותו יום.

* נמלא את משימה 2 בחוברת העבודה – לכתוב מתחת לכל איור מי נוהג כמנהג עדות ספרד ומי כמנהג עדות אשכנז.

**משימה 3 - סדר ההדלקה**

* נבדוק עם התלמידים מי זוכר מה מברכים לפני הדלקת הנרות. בשלב זה נשמע אותם בלי לרמוז להם שיש הבדל בין הלילה הראשון ובין שאר הלילות.
* נקשיב לתשובות ונעשה סדר: בכל הלילות מברכים "להדליק נר (של) חנוכה" ו"שעשה ניסים לאבותינו", בלילה הראשון מוסיפים גם ברכת "שהחיינו".
* נכיר מושג חדש: "עובר לעשייתן" - קודם מברכים ואז מקיימים את המצווה, קודם מברכים ואז מדליקים נרות חנוכה.
* נסביר את כיוון ההדלקה. רצוי להביא לכיתה חנוכייה ונרות ולהדגים איך מדליקים ומה מברכים (לא צריך להדליק ממש, אבל כן להמחיש). אפשר להעמיד תלמידים בתור נרות ו"להדליק" אותם עם כתר / נר שמחזיקים ביד.
* נענה על משימה 3 בחוברת העבודה.

**משימה 4 - מקום ההדלקה**

* נמלא את משימה 4 בחוברת העבודה. נעזור לתלמידים במידת הצורך עם המושגים החדשים. נדון עם התלמידים: היכן ממקמים בביתם את הנרות? ניתן לתת משימה לבית לברר עם ההורים מדוע בחרו דווקא במקום זה (סביר להניח שברוב הבתים מדליקים בחלון. מתוך כך התלמידים יבינו שעל פי המנהג בביתם, העיקרון הקובע הוא שמדליקים איפה שהכי הרבה אנשים יראו וברוב המקומות לא מעשי או פחות נוח להדליק בחוץ).

**משימה 5** - **זמן ההדלקה**

* **נלמד על שני המנהגים העיקרים בזמן הדלקת הנרות – המנהג הנפוץ – להדליק בצאת הכוכבים (למעשה, מדליקים לפי מנהג זה לאחר תפילת ערבית), והמנהג השני הוא להדליק בשקיעה.**
* **מפאת הקושי בדברים, קיצרנו בדינים אלו, וכתבנו רק את המסקנה העיקרית מהדיון בפוסקים – לפיה כל עוד יש ברחוב אנשים ובני הבית ערים – לכל הדעות אפשר להדליק בברכה, ובשעה מאוחרת מאוד כשהרחוב כבר ריק וגם בני הבית ישנים – יש מחלוקת אם להדליק בברכה או לא, והדברים הובאו להרחבה כשיחה בין הסבא לילדים.**

**משימה 6 – במה מדליקים**

* נלמד שכל סוגי השמנים והנרות כשרים להדלקה, והמהודר הוא שמן הזית. כמו כן נלמד שהנר צריך לדלוק לפחות חצי שעה. הילדים יסמנו את הנרות הכשרים.

**סיכום - חידות ותשבץ**

* נענה על השאלות בחוברת העבודה ונכתוב את התשובות בתשבץ.
* נחוד חידות על הנלמד בשיעור.
* אני הנהגתי את המרד עד מותי,

ולאחר מכן אחד מבניי ירש אותי.

מי אני? מי בני? (מתתיהו, יהודה)

* בי מונח שמן טהור למקדש

אך למצוא אותי היה קשה ממש!

מי אני? (כד השמן הקטן)

* אני רק תחילת היום, למרות שאצלי חושך באופן מפתיע

ולכן הדלקת הנרות היא רק כשאני מגיע.

ככה אור הנרות נראה היטב ובולט

ורואים כמה האור והטוב כאן שולט.

מי אני? (צאת הכוכבים)

* אני הצד שבו את הנרות מניחים

מחוץ לבית, ולא מבפנים.

מי אני? (צד שמאל)

* עליי מניחים את הנרות בתוך הבית

ומדליקים אותה בנרות שעווה או בשמן זית.

מי אני? (אדן החלון)

* אותי מברכים ביום הראשון בלבד

כי אני באמת משהו מיוחד!

מי אני? (ברכת שהחיינו)

**הצעות הוראה, המחשה ויישום:**

* הקרנת סיפור חנוכה
* זיהוי מנהגים אשכנזים / ספרדים באמצעות איורים
* הדגמת כיוון ההדלקה
* חידות
* תשבץ

**הפנמה וערכים:**

* הודיה לה' על הנס הגדול ופרסומו.

# יחידה 12 - קריאת שמע על המיטה

**זמן מוקצב:** שיעור אחד

**מטרות:**

התלמידים ילמד על מטרת קריאת שמע על המיטה – פרידה מהיום מתוך קדושה, מחילה, לב נקי, חשבון נפש, וילמדו על החשיבות באמירת קריאת שמע – הזדמנות לשיפור כל יום מחדש.

**מושגי תוכן:** קריאת שמע על המיטה, מחילה, ברכת המפיל

**פתיחה – ניהול חנות**

* נספר לתלמידים על שלושה בעלי מכולת, ולכל אחד מהם שיטת ניהול שונה:

שלושה סוחרים בירושלים, מרים, אלעד ושלמה. לשלושתם יש חנות מכולת, הם מוכרים גבינה, חלב, לחמניות ועוד מוצרים. לכל אחד מהם יש שיטה אחרת בניהול החנות.

מרים נוהגת בכל ערב, לפני סגירת המכולת, לספור את הכסף שבקופה, לבדוק כמה לחמניות ושקיות חלב לא נמכרו, היא עוברת בין המדפים ובודקת שהכול מונח במקומו, שאין פרי או ירק שמתגלגלים על הרצפה. אם משהו נשפך היא אינה מתעצלת, ומביאה מגב ומטלית ומנקה את המכולת. רק אחרי שכל החשבונות מדויקים והמכולת מסודרת למשעי - רק אז יושבת מרים לאכול ולנוח.

שלמה גם הוא דואג שהכסף בקופה מדויק, הוא יושב בערב וסופר את הכסף שבקופה, הוא מחשב את כל המוצרים שמכר ובודק שלא חסר כסף. הערב שלמה שם לב שחסר כסף בקופה, אבל הוא מתעצל לבדוק מה קרה לכסף האבוד ומחליט שבוודאי בהמשך השבוע הוא ימצא את החסר. כשהוא יוצא מהמכולת הוא שם לב שהאור במקרר של מוצרי החלב דולק, אך מחליט שלא יקרה כלום אם האור יישאר דולק הלילה ונועל את החנות. לקראת סוף השבוע מגלה שלמה שחסרים לו בקופה כמה מאות שקלים, שהנורה במקרר של מוצרי החלב נשרפה, ושבערימת התפוחים היה תפוח רקוב אחד שהרקיב את כל הערמה. עכשיו כבר קשה לו לתקן הכול, וכדי לסדר את המכולת עליו לעמול קשה, אך בלית ברירה הוא מתחיל לעבוד, הוא מפנה את הפסולת מהחנות, מחליף את הנורה, ומחשב מחדש את כל הקניות והמכירות שהיו השבוע במכולת.

אלעד לא בודק את עצמו כלל, הוא סומך על עצמו ובטוח שהכול יהיה טוב. חבל לו לבזבז את הזמן. הוא עסוק בקניות ומכירות ובכלל לא בודק מה מצב הקופה. אין לו זמן לטייל בחנות ולבדוק שהכול מונח במקומו. הוא מדבר בטלפון וקונה עוד ועוד סחורה, כשמגיע מועד התשלום לסוחרים ולספקים, אלעד מגלה שאין לו כסף בקופה, הוא מתייאש ומבקש מעמיתיו שילמדו אותו כיצד מנהלים חנות...

* נדון מה היתרונות והחסרונות בכל שיטה.
* נגיע למסקנה כי עצירה בסוף כל יום ובדיקה תמידית אמנם דורשת הכי הרבה השקעה, אך היא הכי מועילה וטובה.
* נשאל את התלמידים מתי במהלך השנה יש לנו זמן מיוחד לעצירה ולחשבון נפש (בחודש אלול והשיא ביום כיפור).
* נאמר לתלמידים כי יש גם זמן מיוחד ביום לעצירה כזו ולסיכום יום. מהו זמן זה? (בסוף כל יום לפני ההליכה לישון, קריאת שמע על המיטה).
* נסביר כי הזמן של קריאת שמע הוא זמן אישי של כל אחד עם עצמו, זמן לראות מה עשינו היום, מה היה טוב ומה פחות, מה אנו רוצים לשפר ומה לשמר. זו הזדמנות עבורנו, ממש כמו במכולת של מרים.

**משימה 1 – קריאת שמע על המיטה וברכת המפיל**

* נראה כי קריאת שמע פותחת במחילה: "הריני מוחל וסולח". זהו חשבון נפש בסוף יום, ממש כמו אותה בעלת מכולת שלמרות העייפות עשתה חשבון כל ערב מחדש – וזה רק הועיל לה.
* נלמד כי בתחילת היום פותחים עם הצהרה של אמונה – "מודה אני", ובסיום היום – עם הצהרה של אמונה – "שמע ישראל".
* נתבונן בברכת המפיל ונראה אילו בקשות כלולות בה:
  + בָּרוּךְ אַתָּה ה' אֱ-לֹהֵינוּ מֶלֶךְ הָעוֹלָם, הַמַּפִּיל חֶבְלֵי שֵׁנָה עַל עֵינָי וּתְנוּמָה עַל עַפְעַפָּי, וּמֵאִיר לְאִישׁוֹן בַּת עָיִן – מבקשים שהשינה תבוא אלינו, ובבוקר שנתעורר.
  + וִיהִי רָצוֹן מִלְּפָנֶיךָ ה' אֱ-לֹהַי וֵא-לֹהֵי אֲבוֹתַי, שֶׁתַּשְׁכִּיבֵנִי לְשָׁלוֹם וְתַעֲמִידֵנִי לְחַיִּים טוֹבִים וּלְשָׁלוֹם – אותו דבר, שנשכב בשלום אך גם נקום בשלום.
  + וְתֵן חֶלְקִי בְּתוֹרָתֶךָ, וְתַרְגִילֵנִי לִדְבַר מִצְוָה, וְאַל תַּרְגִילֵנִי לִדְבַר עֲבֵרָה – שנמצא את חלקנו בתורה, נתרגל לעשות מצוות ולא עברות.
  + וְאַל תְּבִיאֵנִי לִידֵי חֵטְא וְלֹא לִידֵי נִסָּיוֹן וְלֹא לִידֵי בִזָיוֹן – שלא יהיו לנו ניסיונות וביזיונות.
  + וְיִשְׁלוֹט בִּי יֵצֶר הַטּוֹב וְאַל יִשְׁלוֹט בִּי יֵצֶר הָרָע – כפשוטו, שיגבר היצר הטוב.
  + וְתַצִילֵנִי מִשָּׂטָן וּמִפֶּגַע רָע וּמֵחֳלָיִם רָעִים – שנינצל מדברים רעים, שטן, מחלות ומפגעים.
  + וְאַל יְבַהֲלוּנִי רַעְיוֹנַי וַחֲלוֹמוֹת רָעִים וְהִרְהוּרִים רָעִים – שנישן היטב ונחלום חלומות טובים.
  + וּתְהִי מִטָּתִי שְׁלֵמָה לְפָנֶיךָ, וְהָאֵר עֵינַי פֶּן אִישַׁן הַמָּוֶת – שנתעורר בבוקר.
  + בָּרוּךְ אַתָּה ה', הַמֵּאִיר לְעוֹלָם כֻּלּוֹ בִּכְבוֹדוֹ – מסיימים באופטימיות שנזכה לראות את אור השמש.
* נדגיש את היופי בקריאת שמע: אנחנו אמנם הולכים לישון, אך יש מישהו שאינו ישן: "הנה לא ינום ולא יישן שומר ישראל". הוא שומר עלינו ורגע לפי שאנו נרדמים אנו יכולים לבקש ממנו בקשות.
* נאמר לתלמידים שאם יש להם בקשות נוספות שאינן נזכרות בנוסח המקובל, הם רשאים להוסיף אותן, שומר ישראל שומע.

**משימה 2 – מדיני ברכת המפיל**

* נלמד שבעיקרון צריך לסיים את היום בברכת המפיל, ולא לדבר אחריה, כדי שבאמת נלך לישון מתוך הקדושה והמחילה של קריאת שמע, ונלמד על המקרים החריגים שבהם כן מותר לדבר.
* נלמד את ההלכות, ונעזור לבני המשפחה לדעת כיצד עליהם לנהוג.

אופציה - "הנה לא ינום ולא יישן שומר ישראל" – כתבו ל"שומר ישראל", הקב"ה, בקשה אישית או הודיה פרטית והוסיפו אותה לקריאת שמע על המיטה.

**סיכום – סרטון שמע ישראל**

* נצפה בסרטון קצר (דקה וחצי) שהפיק ערוץ מאיר, מתוך סדרה של "יסודות האמונה", פרק "שמע ישראל", מאת הרב חגי לונדין:

<https://www.youtube.com/watch?v=alNiuBqeyEM>

**הצעות הוראה, המחשה ויישום:**

* סיפור על שלושה בעלי מכולת וההתנהלות השונה שלהם
* כתיבת בקשה אישית / הודיה פרטית
* סרטון

**הפנמה וערכים:**

* הליכה לישון עם לב נקי, ללא משקעים מהיום שחלף, תוך תקווה למחר חדש.

# יחידה 13 - ברכת המזון

**זמן מוקצב:** שיעור אחד

**מטרות:**

התלמידים ילמדו על מקור מצוות ברכת המזון בתורה, יכירו את מבנה ברכת המזון וידעו כיצד צריך לברך את ברכת המזון.

התלמידים יבינו שמטרת ברכת המזון היא להודות לה' על השפע ועל כך שמזין אותנו ודואג לכל צרכינו.

**מושגי בסיס:** מצווה מהתורה, מצווה מדברי חכמים, כזית, הודיה לה'

**פתיחה - תודה**

* נשחק משחק שהמהות שלו היא לומר תודה: נבקש מתלמיד לצאת, ונסביר לשאר התלמידים: כעת נעביר בין כל התלמידים חפץ כלשהו (בקבוק / קלמר / טישו – משהו קל ונגיש שיש בכל כיתה). כל מי שמקבל את החפץ אומר "תודה". המטרה של התלמיד שיצא היא לזהות מה מיוחד בהתנהגות שלכם, מהי החוקיות החוזרת על עצמה כל הפעמים.
* נקרא לתלמיד שיצא, ונאמר לו שכעת יעבור חפץ בין כל תלמידי הכיתה. המשימה שלו היא לזהות מה מיוחד בהתנהגות של התלמידים עם החפץ, מה אחר, מה שונה, מהי החוקיות החוזרת על עצמה.
* נתחיל במשחק עד שהתלמיד יזהה שהחוקיות היא אמירת תודה.
* נדון: למה חשוב לומר תודה? איך אנחנו מרגישים כשאנחנו אומרים תודה? איך אנחנו מרגישים כשאומרים לנו תודה?
* נאמר שיש מצווה אחת שכל העניין שלה הוא אמירת תודה. אנו מקבלים משהו ששייך לה' ומודים לו על כך.
* נכתוב על הלוח באותיות מבולבלות "ברכת המזון" והתלמידים יצטרכו לזהות מה המילים, מה המצווה המסתתרת: כברת הזמון.

**משימה 1 – ברכת המזון מהתורה**

* נפתח את ברכת המזון, ונאמר לתלמידים שחז"ל שחיברו את הברכה הכניסו את הציווי מהתורה לתוך הברכה. המשימה שלנו היא לגלות את הציווי.
* ניתן רגע לחפש, ולאחר מכן ניתן רמז: הציווי לברך מופיע בתורה (דברים ח', י'). בברכת המזון הוא מצוטט, ולפני הציטוט מופיעות המילים "ככתוב", כלומר כמו שכתוב.
* ניתן כמה רגעים נוספים לגלות, ואם עדיין יהיה צורך ניתן רמז נוסף ונפזם את המנגינה של "ככתוב ואכלת ושבעת וברכת" (לפי המנגינה של ברכת המזון כשנאמרת בקול רם בציבור).
* נראה כי הציווי הוא "ואכלת ושבעת וברכת". הברכה מזכירה לנו מי נתן את האוכל, למי עלינו להודות.
* נמלא את משימה 1 בחוברת העבודה. המשימה בנויה בצורה של לימוד ויישום. נעבור יחד חלק אחר חלק במשימה, קודם הקנייה ולאחר מכן תרגול.
* נדון – מדוע קשה לנו להתרכז בזמן ברכת המזון? אילו עצות יכולות לעזור לנו? נקרא את העצות של סבא וסבתא ואז נכתוב בעצמנו עצות.

**משימה 2 – מבנה הברכה**

* נאמר לתלמידים שברכת המזון מחולקת לארבע ברכות הנמצאות בתוכה. כעת ננסה לזהות את הברכות. כדי לזהות קודם ניזכר באלו מילים מתחילה או מסתיימת ברכה רגילה (נפנה לתלמידים): "ברוך אתה ה'". בברכת המזון לפעמים הברכה מתחילה במילים אלו ולפעמים נגמרת במילים אלו. אלו ה"גבולות" שלנו, מה שתוחם עבורנו את הברכה.
* נסביר כי כעת אחרי שלמדנו כיצד לזהות את הברכות – נתחיל בזיהוי. ניתן לכתוב על הלוח את שם הברכה ואת המילים לפיהן ידענו שכאן מתחילה או מסתיימת הברכה:
  + ברכת הזן – מתחילה ב"ברוך אתה ה' אלוקינו מלך העולם הזן את העולם כולו בטובו", נגמרת ב"ברוך אתה ה' הזן את הכל". בהתחלה עשו לנו "עבודה קלה", מילים מוכרות בתחילת הברכה ובסופה. כעת נעלה רמה...
  + ברכת הארץ – מ"נודה לך" (שזה מיד אחרי סיום הברכה הקודמת) עד "ברוך אתה ה' על הארץ ועל המזון". סגירה ברורה מאוד היכן נגמרת הברכה.
  + ברכת ירושלים – מ"רחם נא" (סיום הברכה הקודמת וגם רואים שהתחלף נושא, מבקשים "רחם נא... על ירושלים") עד "ברוך אתה ה' בונה ברחמיו ירושלים".
  + ברכת הטוב והמיטיב – מ"ברוך את ה' אלוקינו מלך העולם האל אבינו..." – התחלה קלאסית, עד "ומכל טוב לעולם אל יחסרנו", כי אז עוברים נושא מהודאה לבקשה, "הרחמן הוא..."
* נמלא את משימה 2 בחוברת העבודה – לכתוב את תוכן הברכה. לאחר משימה זו ישנה משימת אתגר – ניתן לענות עליה בהתאמה לרמת הכיתה.

**משימה 3 – כיצד מברכים**

* נקרא לתלמיד ונבקש ממנו לומר בקול מה שאנו אומרים לו.
* נאמר לתלמיד משהו בלב, בלי להניע שפתיים או להשמיע קול. נמתין שהתלמיד (הנבוך...) יחזור אחרינו, אך הדבר לא יקרה כי הוא לא שמע מה אמרנו...
* נרגיע אותו שהוא בסדר גמור, פשוט אנחנו אמרנו בלב. כעת נאמר את אותו דבר אך ללא קול, עם הנעת שפתיים בלבד.
* נבקש מהתלמיד לחזור אחרינו, הפעם ייתכן שהבין חצי מילה ממה שאמרנו. בסבב השלישי כבר נגיד בלחש או בקול רגיל את אותו המשפט, והפעם כבר לא תהיה לתלמיד כל בעיה לחזור אחרינו.
* נודה לתלמיד ונשאל מה למדנו מהתרגיל. נבין כי כדי שתהיה משמעות למילים שלנו עלינו להגות אותן, להוציא אותן מהפה ולא להסתפק באמירה בלב (אך בשפתיים כן יוצאים ידי חובה – כי בניגוד לבני אדם, ה' שומע גם כשאומרים בשפתיים, אך אמירה בלב כלל לא נחשבת כאמירה).
* נקרא לתלמיד נוסף לתרגיל אחר: נאמר לו "עכוכוס-תהטל-צפתאףהיאכוס-תהטל".
* נבקש שיסביר מה אמרנו... לאחר שלא יצליח נחזור בנחת על המילים, הפעם עם הפרדה נכונה: "עכו כוסתה טל צפת אף היא כוסתה טל".
* נודה לתלמיד ונשאל מה למדנו מהתרגיל. נבין כי כדי שתהיה למילים משמעות עלינו להוגות אותן באופן ברור ולא "לבלוע" אותיות או לחבר בין מילים.
* נקרא לתלמיד שלישי. הפעם נדבר אליו ברור אך כל הזמן נהיה עסוקים בדברים אחרים – בטלפון, לסגור את החלון, לשרוך את הנעל, להרים משהו מהרצפה, להתייחס רגע לתלמיד אחר, לשרוק, לעשות תנועות עם הידיים...
* נשאל את התלמיד כיצד הרגיש. מצד אחד דיברנו אליו – לא בלב אלא בצורה ששמע ואף הבין, לא חיברנו מילים. ובכל זאת... לא לגמרי היינו איתו.
* נסביר שכך גם בברכת המזון: צריך להשמיע אותה לאזניים, לומר בנחת, מילה במילה, כמו שאנו מדברים אל בשר ודם. שאנחנו נבין את מה שאנו אומרים ואחרים יבינו. בנוסף כיוון שברכת המזון היא מהתורה עלינו להיות מרוכזים בשעת הברכה בברכה בלבד, לא להסיח את הדעת לעניינים אחרים, לא עם שפת גוף או עיניים ולא כלום. רק לברך.
* נמלא את משימה 3 בחוברת העבודה – להקיף את האיור הנכון ולכתוב מתחת לאלה שאינם נכונים – מדוע הם אינם נכונים.

**משימת סיכום – תשבץ**

* נמלא את התשבץ המופיע בחוברת העבודה. השאלות בתשבץ מהוות סיכום של החומר.

**הצעות הוראה, המחשה ויישום:**

* משחק תודה
* משימת בילוש – זיהוי הציווי מהתורה בתוך ברכת המזון
* זיהוי חלקי הברכה (התחלה וסוף) ונושאיהם
* חיבור מילים – הגייה נכונה
* תשבץ

**הפנמה וערכים:**

ברכת המזון בתור הזדמנות נוספת להודות לה' על השפע.

# יחידה 14 - ברכות הנהנין

**זמן מוקצב:** שיעור אחד

**מטרות:**

התלמידים יכירו את הברכות לפני ואחרי אכילת מאכלים ומשקאות שונים, וילמדו את סדר הברכות כאשר אוכלים מאכלים שיש להם ברכות שונות.

**מושגי תוכן:** ברכות הנהנין, מעין שלוש, מג"ע א"ש

**משימה 1 – סבתא בישלה דייסה**

* נאמר לתלמידים: וודאי כולכם מכירים את משחק התנועות "סבתא בישלה דייסה". בפזמון הקצר סבתא מחלקת לכולם דייסה ורק לאחד לא נשאר, ואז היא הולכת על היד של הילד והילד צוחק. נניח כעת שסבתא לא מחלקת את הדייסה, אלא מבשלת אותה ואתם ממש רוצים לקבל ממנה! מה תעשו?
* נשמע מהתלמידים תשובות, ונמתין שיגידו את התשובה המתבקשת, "נבקש ממנה". נכון שלפעמים מתביישים אבל אתם כל כך רוצים דייסה, ואתם מתגברים על הבושה.
* נמשיך: ולאחר שתקבלו את הדייסה, מה תגידו? (תודה).
* נסכם: כדי לקבל משהו שהוא לא שלנו, אנו מבקשים ולאחר מכן מודים. וככה זה גם בחיים, אנו באים לאכול, והאוכל הוא של הקב"ה. לכן קודם אנו מבקשים, "ברוך אתה ה'..." ולאחר מכן מודים גם כן בברכה.
* נמלא את משימה 1 – עצות איך לזכור לברך ואיך לברך את הברכה הנכונה בלי להתבלבל.

**משימה 2 - האוכל העיקרי של האדם**

* נלמד כי האוכל העיקרי של האדם עשוי מחמשת מיני דגן, שהם: חיטה, שעורה, שיבולת שועל, שיפון וכוסמין.

מחמשת מיני דגן עושים מיני מאפה. אפשר לאפות לחם ואז מברכים "המוציא לחם מן הארץ", ואפשר לאפות או לבשל דברים שברכתם מזונות.

* נמלא את משימה 2 בחוברת העבודה – לכתוב על כל מאכל מהי ברכתו.

**משימה 3 – פירות וירקות**

* נביא לכיתה פירות מסוגים שונים, חלק "רגילים" וחלק משבעת המינים.
* נראה לתלמידים את הפירות ונשאל מה דומה ומה שונה ביניהם.
* נקשיב לתשובות. יש להניח שחלק מהתשובות יתייחסו למראה החיצוני (צבע, צורה, גרעין) וחלק למהות – הכול ברכת "בורא פרי העץ".
* נשים לב להבדל מהותי בין סוגי הפירות. ייתכן שהתלמידים אינם מכירים אותו, אבל על פירות "רגילים" מברכים ברכה אחרונה "בורא נפשות", ואילו על פירות משבעת המינים מברכים "על המחיה".
* נביא לכיתה כמה סוגי ירקות וגם אותם נניח על השולחן ונראה לתלמידים.
* נדון האם בירקות יש שוני בברכות (אפשר לאתגר – קודם לשאול מה דומה ומה שונה ורק לאחר מכן להבין שבירקות אין הבדל בברכות).
* נלמד כי בירקות תמיד הברכה הראשונה היא "בורא פרי האדמה" והברכה האחרונה היא "בורא נפשות".
* נמלא את משימה 3 – לעזור לבעל חנות הירקות לכתוב מה מברכים על כל דבר בחנות.

אתגר – נלמד בעל-פה את ברכת "על המחיה". אפשר בתור משימה לבית או יחד בכיתה.

**משימה 4 – שהכל, יין ואורז**

* נאמר כי למדנו כבר על ברכת "המוציא", ברכת "מזונות", "בורא פרי האדמה" ו"בורא פרי העץ".
* נשאל לאילו ברכות טרם התייחסנו וגלה כי אלו ברכות "בורא פרי הגפן" ו"שהכל".
* נשאל את התלמידים מתי מברכים ברכות אלו ונקבע כללים: שהכל – מאכלים שלא גדלים מהקרקע. כי אם זה גדל מהקרקע – זה אדמה או עץ. רק מה שהוא לא זה ולא זה (בשר, גבינה, חלק מהממתקים, שתייה שהיא לא יין או מיץ ענבים) – הוא "שהכל". גפן מברכים על יין או מיץ ענבים. מפאת חשיבותם הם קיבלו ברכה מיוחדת.
* נלמד כי יש מאכל אחד יוצא דופן. לכל מאכל יש קביעות – אם הברכה הראשונה היא כזו – הברכה האחרונה תהיה כך וכך. למשל (נשלים בעזרת התלמידים): עץ – נפשות, המוציא – ברכת המזון, אדמה – נפשות, מזונות – על המחייה.

רק מאכל אחד הוא שונה: אורז.

* נכתוב על הלוח את ראשי התיבות אמ"ן ונפרש אותם: אורז, מזונות נפשות. כלומר על אורז הברכה הראשונה היא "בורא מיני מזונות", אך בניגוד לשאר המאכלים שברכתם "מזונות" והברכה האחרונה היא "על המחיה", על אורז בסוף מברכים "בורא נפשות"!
* נעבור למשימה 4 – מבוך ברכות.

**משימה 5 – מג"ע א"ש**

* נסכם: כעת אנו יודעים מה מברכים על כל דבר, אבל... איך נדע מה לאכול קודם? יש לי גם פירות, גם ירקות, גם שתייה, גם עוגה, ואני רוצה לטעום מכל דבר. למישהו יש רעיון כיצד לזכור? והאם יש בכלל חשיבות לסדר?
* נכתוב על הלוח מג"ע א"ש ונסביר שאלו ראשי תיבות של סדר קדימה בברכות. ראשי התיבות הללו יעזרו לנו לדעת על מה לברך קודם.
* נפרש את ראשי התיבות (מומלץ לנסות שהתלמידים יגידו מה מייצגת כל אות): **מ**זונות, **ג**פן, **ע**ץ, **א**דמה, **ש**הכל.
* נשחק בעל-פה משחק ברכות, כשראשי התיבות עוד רשומים על הלוח. כל פעם נאמר זוג מאכלים (או ברמה נמוכה יותר – זוג ברכות), והתלמידים יאמרו מה קודם למה. למשל: תפוח ובננה, עוגייה ותפוז, תה ולימון, גבינה ושוקולד (מבלבל כי על שניהם מברכים "שהכל"...) פסטה ומיץ ענבים וכן הלאה.
* נמלא את משימה 5 – לכתוב את סדר הברכות בכל קבוצת מאכלים.

**סיכום**

* נענה על החידות ונמצא את התשובות בתפזורת.
* ניתן לארגן בכיתה "סעודת אמן" לסיום הנושא והמחשתו.

**הצעות הוראה, המחשה ויישום:**

* הדגמה בעזרת משחק "סבתא בישלה דייסה"
* כתיבת ברכה לכל מאכל
* הדגמה מוחשית בעזרת פירות וירקות אמתיים, כולל פירות משבעת המינים
* כתיבת ראשי תיבות אמ"ן ופירושם
* הכרות עם ראשי התיבות מג"ע א"ש ותרגול בעקבות ההכרות
* חידות
* תפזורת
* סעודת אמן

**הפנמה וערכים:**

* הודיה לה' על השפע והכרת מדרג החשיבות בין המאכלים.

# יחידה 15 - ט"ו בשבט

**זמן מוקצב:** שיעור אחד

**מטרות:**

התלמידים יבינו מדוע קבעו חכמים שט"ו בשבט הוא ראש השנה לאילנות, מהי משמעות ההלכה שט"ו בשבט הוא ראש השנה לאילנות ומהו סדר אכילת הפירות ב"סדר ט"ו בשבט".

**מושגי תוכן:** ראש השנה לאילנות, פירות שבעת המינים, הפרשת תרומות ומעשרות, ערלה

**פתיחה - להיכנס לאווירה**

* נתחיל בשמיעת מחרוזת שירי ט"ו בשבט:

<https://www.youtube.com/watch?v=Ix-VI0EZSLo>

ממש אין צורך לשמוע את כל המחרוזת אלא לדלג בין השירים. המטרה היא גם להכניס לאווירה וגם להראות את ריבוי השירים שנכתבו לכבוד ט"ו בשבט: כך הולכים השותלים, השקדייה פורחת, ט"ו בשבט חג היום לגן ועוד (מוכרים יותר ופחות).

* נשאל: מי יודע למה יש כל כך הרבה שירי ט"ו בשבט? מה מיוחד ביום הזה? יש להניח שנשמע תשובות כמו "זה ראש השנה לאילנות", אבל נוסיף ונשאל מה זה אומר "ראש השנה לאילנות", האם האילנות אוכלים תפוח בדבש כמו שאנו בני האדם עושים בראש השנה שלנו?
* נסביר כי נקדיש את השיעור הזה ללימוד על ט"ו בשבט, ובסוף השיעור נוכל לענות מה המשמעות המיוחדת של היום הזה.

**משימה 1 - ראש השנה לאילנות**

* נלמד את מה שכתוב בהלכה א', כי עד ט"ו בשבט יורד רוב הגשם ובתקופה זו העצים )אילנות) מתחילים להתעורר מתרדמת החורף, להתחדש ולהוציא עלים ופרחים.
* נזמין תלמיד להציג כאילו הוא עץ ותלמיד נוסף יהיה ה"מפעיל" שלו. למפעיל ניתן ציורים של עלים, פרחים ופירות וכן נייר דבק (סלוטייפ). לא צריך המון ציורים מכל סוג, מספיק 3-2 שיהיה משהו סמלי. מצורפים איורים לדוגמא.
* נתחיל בקיץ. בקיץ יש לעץ פירות (נבחר עץ שאכן נותן פירות בקיץ, כמו אפרסק, נקטרינה, מנגו). נבקש מה"עץ" לפרוש ידיים ומהמפעיל להדביק פירות ועלים.
* נעבור לסתיו. בעזרת התלמידים ניזכר כי בסתיו מתחילה שלכת, ואת הפירות כבר קטפו, והעץ נשאר רק עם הענפים שלו (המפעיל יוריד מהעץ את הכל).
* נעבור לחורף. רוב החורף העץ עדיין בשלכת, אך לקראת סוף החורף, כלומר בסביבות ט"ו בשבט העצים מתחילים להתעורר וחלקם מתחילים להוציא פרחים (או עלים, תלוי בסוג העץ).
* נמשיך לאביב, רוב העצים בשלב זה פורחים ולאחר מכן (או לפני כן, תלוי בסוג העץ) מוציאים עלים. בהמשך הפרחים יופרו, וכשהם ינשרו ניתן יהיה לראות את התחלת הפרי. שלב זה נקרא חנטה.
* נחזור לקיץ, נתלה שוב את הפירות ונודה לשני התלמידים המתוקים.
* נמלא את משימה 1 בחוברת העבודה.

**הרחבה - הפרשת תרומות ומעשרות**

* נסכם מה שלמדנו עד עכשיו: ט"ו בשבט הוא "חג לאילנות" כי בו הם מתחילים להתחדש, צומחים להם עלים חדשים ובהמשך גם פרחים שיחנטו ויהפכו לפירות. אבל...
* נדון: למה זה כל כך משנה כל זה? אנחנו שמחים עם העץ ועם ההתחדשות שלו, אבל להקדיש לכך יום מיוחד בו שמחים ואפילו לא אומרים בתפילה "תחנון"? (נסביר כי תחנון זו תפילה שנאמרת אחרי תפילת שמונה עשרה, אבל בחגים וימים טובים לא אומרים אותה).
* נשמע תשובות, ונלמד כי לפי ההלכה יש לט"ו בשבט כמה משמעויות. חשוב להנגיש לתלמידים את החומר בצורה פשוטה ומובנת, ייתכן שזו פעם ראשונה שהם פוגשים את המושגים הללו:

הפרשת תרומות ומעשרות: כל פרי או ירק שנקטף – צריך להפריש ממנו תרומות ומעשרות.

הפרשת תרומות ומעשרות נעשית על כל פרי בכל עונה. פרי נחשב מרגע החנטה, כלומר כשהפרח מתחיל להפוך לפרי. פירות שחנטו לפני ט"ו בשבט שייכים לשנה שמסתיימת בט"ו בשבט, ופירות שחנטו לאחר ט"ו בשבט – שייכים לשנה שאחריה.

לקביעה שט"ו בשבט הוא ראש השנה לאילנות יש עוד משמעויות הלכתיות (לאיזו שנה הפרי שייך לעניין מעשר שניו מעשר עני, וכן לעניין שיוך הפרי בשנות הערלה, אם כי שנות הערלה עצמן נקבעות לפי ראש השנה ולא לפי ט"ו בשבט) שלא נרחיב עליהן כעת.

**משימה 2 - מנהג אכילת פירות**

* נשאל את התלמידים איזה מנהג יפה הם מכירים שקשור לט"ו בשבט.
* נזכיר את מנהג אכילת הפירות. יש משפחות שממש עושות "סדר ט"ו בשבט" ויש כאלה שפשוט אוכלות פירות של ארץ-ישראל, אבל יום זה הפך ליום המזוהה עם ארץ ישראל ופירותיה.
* נאפשר לשתף בכיתה על חוויות מט"ו בשבט. יש כאלה שנוטעים עצים ויש כאלה שלא, אבל זה יום שתמיד מציינים אותו בדרך כלשהי.
* נדבר על סדר קדימות בברכות הפירות – פירות שבעת המינים לפני פירות רגילים. הקרוב לארץ קודם, כשאין שבעת המינים – החביב קודם.
* נמלא את משימה 2 בחוברת העבודה - לימוד ההלכה ומענה על השאלה הקשורה.

**סיכום – סדר ט"ו בשבט**

* נערוך בכיתה "סדר ט"ו בשבט". אפשר להפוך את זה ל"סעודת אמן" ולהסביר את הסגולה המיוחדת של כל ברכה.
* ניתן לבקש מכל תלמיד להביא משהו (נניח שמות משפחה א'-ו' מביאים מאכל שברכתו מזונות וכן הלאה). תמיד רצוי לדאוג ל"גיבוי" במידה ותלמידים שוכחים להביא.
* אפשר לבחור בין סדר שכולל מאכלים עם ברכות שונות, ובעזרתו תרגול של מג"ע א"ש שנלמד ביחידה הקודמת, או להביא רק פירות, ולתרגל את סדר הקדימות בברכת הפירות.
* בסעודה זו לא נברך "המוציא" אלא את שאר הברכות, ונרחיב על חשיבות ברכה בקול רם, על כך שברכות ועניית "אמן" בוראות מלאכים וכך נמלא את הכיתה שלנו במלאכים טובים.
* רצוי לשלב בסדר ט"ו בשבט לימוד של אחד משירי ארץ ישראל האהובה.




**הצעות הוראה, המחשה ויישום:**

* השמעת שירי ט"ו בשבט
* איור מעגל עונות השנה
* הצגה – תלמיד אחד עץ ואחד מפעיל אותו לפי עונות השנה
* שאלות נכון ולא נכון
* סדר ט"ו בשבט

**הפנמה וערכים:**

אהבה לארץ ישראל וחיבור החיים שלנו למעגל השנה, לטבע, לעונות.

איורים לדוגמא – בשביל החלק של ההצגה:



# יחידה 16 - בשר וחלב

**זמן מוקצב:** שיעור אחד

**מטרות:**

התלמידים ילמדו מה כלול באיסור בשר בחלב, כמה זמן צריך להמתין בין בשר לחלב ומה צריך לעשות כדי לאכול בשר אחרי חלב.

**מושגי תוכן:** לא תבשל גדי בחלב אימו, המתנה בין בשר לחלב, הפרדה בין בשר לחלב

**משימה 1 - שלושת האיסורים**

* נצפה בסרטון של 4 דקות בכיכובם של שוקו ופולקה:

<https://www.youtube.com/watch?v=vyIgUNQfYNg>

בסרטון מוסברים בצורה ידידותית שלושת האיסורים הנובעים מחזרת הפסוק "לא תבשל גדי בחלב אימו" שלוש פעמים.

תחילה נראה את הסרטון ברצף, ולאחר מכן נחזור לחלק של האיסורים, החל מ- 1:16.

* נשמע את האיסורים ולאחר כל אחד מהם נעצור ונרחיב.
* נפנה את התלמידים למשימה 1 בחוברת העבודה – להתאים בין האיסור ובין האיור המתאים לו.

**משימה 2 - בשר וחלב על אותו שולחן**

* נקרא בחוברת העבודה את ה"בעיה" שנוצרה לשתי החברות, כשאחת הביאה כריך חלבי והשנייה כריך בשרי. רצוי להציג אותה בכיתה בעזרת התלמידים.
* נדון: האם יש בכך אחד משלושת האיסורים שלמדנו קודם (אכילה, בישול, הנאה)? לא. ובכל זאת... משהו כאן לא מסתדר לנו. איך אפשר לאכול בשרי וחלבי על אותו שולחן?
* נקרא את ההלכה (מופיעה בחוברת(. היא קצת ארוכה אך הלשון שלה ברורה:

כַּאֲשֶׁר אדם אחד אוֹכֵל מַאַכְלֵי בָּשָׂר וְאדם אחר אוֹכֵל מַאַכְלֵי חָלָב על אותו שֻׁלְחָן, יֵשׁ חֲשָׁשׁ שֶׁיּטְִעוּ ויִעַרְבְּבוּ בְּטָעוּת בֵּין הַמַּאֲכָלִים וְלָכֵן עֲלֵיהֶם לַעֲשׂוֹת בֵּינֵיהֶם הֶכֵּר (סימן שיזכיר להם שלא לאכול האחד ממאכלי חברו).

אֶפְשָׁרוּת אַחַת הִיא שֶׁכָּל אֶחָד יֹאכַל עַל מַפָּה אַחֶרֶת.

אֶפְשָׁרוּת שְׁנִיָּה הִיא שֶׁיָּשִׂימוּ בֵּינֵיהֶם חֵפֶץ בּוֹלטֵ (שֶׁבְּדֶרֶךְ כְּלָל לא רגילים להניח על השולחן בִּזְמַן הָאֲרוּחה), שֶׁיַּזְכִּיר לָהֶם להְַקְפִּיד שֶׁלּאֹ לאֱֶכלֹ הָאֶחָד מִמַּאַכלְיֵ חֲבֵרוֹ.

* נשאל את התלמידים מה הפתרון לפי מה שכתוב בהלכה, ולאחר מכן נבקש מהזוג המציג ליישם את שתי האפשרויות לפתרון:

1. כל אחד על מפה אחרת (נביא לצורך העניין מגבת קטנה או פריט לבוש כלשהו).
2. לשים דבר שבדרך כלל לא מונח על השולחן בזמן האוכל – קלמר או משהו שלא קשור לסעודה.

* נמלא את משימה 2 בחוברת העבודה.

**משימה 3 - המתנה בין בשר לחלב**

* נאמר כי כפי שכולנו יודעים ונוהגים, יש להמתין בין אכילת בשר לאכילת חלב.
* נפנה למספר תלמידים ונשאל אותם כמה זמן שומרים בביתם בין בשר לחלב. מומלץ לפנות לתלמידים מעדות שונות כדי לשמוע תשובות שונות.
* נסביר כי יש טעם להפרדה בין בשר לחלב. למדנו כבר שאסור לאכול אותם יחד, אבל האם אחד אחרי השני מותר? לא ממש... כי הבשר נשאר בין השיניים ומרגישים אותו גם אחרי שנגמרת הסעודה. יש מחלוקת אם שומרים שלוש שעות או שש שעות, ויש אפילו את מנהג ההולנדים ששומרים שעה אחת בלבד, אך ברור כי יש להמתין.
* נדגיש כי גם אם לא אכלו בשר ממש אלא רק תבשיל שבושל בו בשר (נניח עוף עם תפוחי אדמה ואוכלים את תפוחי האדמה בלבד), עדיין יש צורך להמתין.
* נמלא את משימה 3 בחוברת העבודה.

**משימה 4 - מעבר בין חלב לבשר**

* נסביר כי המאכלים החלביים מתעכלים הרבה יותר מהר ובקלות מאשר מאכלים בשריים, ולכן בין חלב לבשר המעבר פשוט יותר.
* נלמד כי יש שלוש אפשרויות:

1. רחיצת ידיים וצחצוח שיניים
2. אכילת מאכל פרווה ושטיפת הפה במים – שלא יישארו שאריות חלביות
3. המתנה של חצי שעה בין אכילת מאכל חלבי לאכילת מאכל בשרי

* נמלא את משימה 4 בחוברת העבודה.

**סיכום – שינון – משחק כדור**

* נשחק משחק כדי לשנן את ההלכות השונות. כל פעם נשאל שאלה ונזרוק כדור לתלמיד אחר. על התלמיד יהיה לתפוס את הכדור ולענות על השאלה.
* השאלות:
  + מהפסוק "לא תבשל גדי בחלב אימו" לומדים שלושה איסורים. אמור אחד מהם.
  + מהפסוק "לא תבשל גדי בחלב אימו" לומדים שלושה איסורים. אמור את השני.
  + מהפסוק "לא תבשל גדי בחלב אימו" לומדים שלושה איסורים. אמור את השלישי.
  + אני רוצה לאכול עם אחותי על אותו שולחן, היא אוכלת נקניקיות ואני אוכל טוסט. מה עלינו לעשות לפי אפשרות ראשונה?
  + אני רוצה לאכול עם אחותי על אותו שולחן, היא אוכלת נקניקיות ואני אוכל טוסט. מה עלינו לעשות לפי אפשרות שנייה?
  + אכלתי רק אורז עם רוטב של קציצות בשר. האם עליי להמתין כעת כמו אחרי אכילת בשר ממש?
  + אני רוצה לאכול גלידה חלבית אחרי מרק עוף. כמה עליי להמתין לפי דעה אחת?
  + אני רוצה לאכול גלידה חלבית אחרי מרק עוף. כמה עליי להמתין לפי דעה שנייה?
  + אני רוצה לאכול גלידה חלבית אחרי מרק עוף. כמה עליי להמתין לפי דעה שלישית?
  + אני רוצה לאכול מנגל אבל שתיתי שוקו לפני רגע. מה עליי לעשות לפי אפשרות אחת?
  + אני רוצה לאכול מנגל אבל רק שתיתי שוקו לפני רגע. מה עליי לעשות לפי אפשרות שנייה?
  + אני רוצה לאכול מנגל אבל רק שתיתי שוקו לפני רגע. מה עליי לעשות לפי אפשרות שלישית?

**הצעות הוראה, המחשה ויישום:**

* סרטון
* התאמה בין איסור לאיור
* משחק כדור לשינון ההלכות

**הפנמה וערכים:**

* קבלת הדרך להיות קדושים דרך ההפרדה בין בשר וחלב.

# יחידה 17 - פורים

**זמן מוקצב:** שיעור אחד

**מטרות:** התלמידים יכירו את ארבע מצוות הפורים המתחילות באות מ'.

**מושגי תוכן:** משלוח מנות, מתנות לאביונים, משתה ושמחה, מקרא מגילה

**פתיחה – ארבעת ה- מ'**

* נאמר כי בפורים יש ארבע מצוות עיקריות, וארבעתן מתחילות באות מ', דבר שמקל על הזכירה.
* נשאל אם מישהו מכיר חלק מהמצוות ונמלא על הלוח יחד עם התלמידים: נכתוב מ' גדולה ומתחתיה ארבעה חיצים המובילים לארבע מ' קטנות יותר.

מתנות לאביונים

**מ**

* נאמר כי היום נלמד על פרטי המצוות הללו.

מקרא מגילה

למקרא מגילה כבר הקדשנו זמן נפרד בשיעור קודם,

היום נלמד על שלוש ה- מ' האחרות.

משתה ושמחה

משלוח מנות

**משימה 1 – מקרא מגילה**

* נלמד כי קוראים את המגילה גם ביום וגם בלילה.
* מדגיש את חשיבות השמיעה גם ביום. אמנם ביום יש מצוות נוספות, אך מקרא מגילה היא אחת מהן, ולא מספיק לשמוע רק בלילה.
* נקרא את ההלכות השונות ונענה על הדילמות שמתעוררות בקרב החיילים.

**משימה 2 – מתנות לאביונים**

* נשים לב לנוסח: מתנות לאביונים. לשון רבים, ורבים זה אומר לפחות שניים (אחד זה יחיד). כלומר לפחות שתי מתנות לשני אביונים.
* נסביר את המהות של המתנות לאביונים: לשמח בחג גם את מי שאין לו. לאפשר לו לשמוח. ולכן שווי המתנה (הצדקה) צריך להיות לפחות בסכום שניתן לקנות בו אוכל פשוט, נניח מנת פלאפל.
* נאמר כי זה לא משנה אם נותנים כסף או שווה כסף (למשל אוכל), העיקר לתת בשמחה לכל מי ש"פושט יד", כלומר לכל מי שמבקש.
* נדגיש כי גם זמנה של מצווה זו – הוא ביום ולא בלילה.
* נמלא את משימה 2 בחוברת העבודה.

**משימות 4+3 – משלוח מנות**

* נשים לב לנוסח: משלוח מנות. משלוח זה לשון יחיד, כלומר צריך מינימום משלוח אחד, והוא צריך לכלול בתוכו "מנות", כלומר לפחות שניים, שני סוגי מאכלים.
* נקרא את הלכה ה' (מופיעה בחוברת) ונלמד יחד את שני הטעמים שמופיעים בה למשלוח מנות.

אבא: שימו לב למילה "ועוד" המופיעה באמצע ההלכה (מילה ראשונה בפסקה השנייה). מילה זו מלמדת אותנו שהיה טעם אחד להלכה (סיבה) וכעת נותנים טעם נוסף (עוד סיבה).

* נסביר את שני הטעמים:
  + להרבות אחדות ואהבה, בניגוד להמן הרשע שטען שעם ישראל הוא עם מפוזר ומפורד.
  + לתת הזדמנות שווה גם למי שיש לו פחות כסף ומתבייש לבקש, שיהיה לו מה לאכול בסעודה.
* נלמד כי מצוות משלוח מנות היא ביום בלבד, ולא בלילה של פורים (בניגוד לקריאת מגילה למשל, שמתבצעת בלילה וביום).
* נמלא את משימה 3 בחוברת העבודה – להתאים בין הבעיה לפתרון, ומיד לאחר מכן נמלא את משימה 4 בחוברת העבודה.

**משימה 5 – משתה ושמחה**

* נזכיר גם את המ' של "משתה ושמחה", ונאפשר לתלמידים לשתף בחוויות שלהם מסעודת הפורים.
* נסביר כי העיקר בסעודה הוא לשיר ולשמוח, ולכן בדרך כלל מצטרפים יחד כמה משפחות וחברים.

**סיכום – מצא את הטעות**

* נמלא את ארבעת ה- מ' לפי ההוראות בחוברת העבודה. לאחר מכן נאמר משפטים והתלמידים יצטרכו לזהות האם המשפט הוא נכון או לא נכון, ובמידה והוא לא נכון – לתקן את הטעות.

1. בפורים יש שלוש מצוות המתחילות באות מ'.
2. מקרא מגילה הוא רק בלילה.
3. משלוח מנות הוא גם ביום וגם בלילה.
4. מתנות לאביונים נותנים גם ביום וגם בלילה.
5. משתה ושמחה זו מצווה שיש לקיים רק בלילה.
6. במתנות לאביונים צריך לתת לפחות מתנה אחת לאביון אחד.
7. במשלוח מנות צריך לתת לפחות שני משלוחי מנות לשני אנשים שונים.

**הצעות הוראה, המחשה ויישום:**

* הכרות עם ארבעת ה- מ'
* סימון נכון / לא נכון במשפטים
* הבנת הנקרא – מציאת פתרון לבעיה מתוך ההלכה
* התאמת איורים
* תיקון משפטים

**הפנמה וערכים:**

* פורים כהזדמנות לתת למי שזקוק ומתבייש לבקש.
* שיתוף כמה שיותר אנשים בשמחה – סעודה גדולה, משלוחי מנות.

# יחידה 18 - איסור חמץ

**זמן מוקצב:** שיעור אחד

**מטרות:**

התלמידים ילמדו את מקור איסור חמץ וטעמו, יבינו מהו איסור הנאה מחמץ בפסח, וכן את איסורי "בל יראה" ו"בל ימצא", ויכירו את חמשת מיני דגן.

**מושגי תוכן:** בל יראה, בל ימצא, חמשת מיני דגן

**פתיחה – למה אסור חמץ?**

* נציג בפנטומימה שאנחנו מנקים את הבית לפסח. מזיזים דברים, מתכופפים, מקרצפים...
* נשאל את התלמידים מה אנחנו עושים, וכשיענו "מנקים לפסח", נשאל: אבל למה צריך לנקות לפסח? מה הבעיה שיהיה קצת חמץ בבית?
* נקרא את השיחה בין יהונתן לנעה, ששואלים בדיוק את אותה שאלה, ונעבור למשימה 1 כדי לגלות את התשובה.

**משימה 1 – זכר ליציאת מצרים**

* נציג את יציאת מצרים, אפשר הצגת יחיד ואפשר לשתף תלמיד או שניים.
* נראה את הלחץ ביציאת מצרים, איך אימא מחפשת מהר את כל הילדים שלה, אבא אורז מהר את מעט החפצים, ההתרגשות הגדולה – סוף-סוף יוצאים ממצרים! נהייה חופשיים! אימא מכינה צידה לדרך, לשה בצק. אבא מזרז אותה: קדימה לתנור! לא נספיק לצאת בזמן... אימא מכניסה לתנור בצק שטרם תפח, יוצאות מצות...
* נסביר כי אכילת המצות היום היא זכר לאותן מצות של אז, ביציאת מצרים. זכר לחיפזון, להתרגשות...
* נקרא את הפסוק וההסבר המופיעים במשימה 1 ולאחר מכן נמלא את המילים החסרות במשפטים, לפי התרמילון.

**משימה 2 – איסורי חמץ**

* נשאל שאלה אמריקאית: אילו איסורים יש בפסח כלפי החמץ?
  1. אסור לאכול
  2. אסור ליהנות ממנו
  3. אסור שיהיה ברשותנו
  4. כל התשובות נכונות
* נשמע תשובות ונבין שבפסח יש כמה איסורי חמץ – לאכול, ליהנות ושיהיה ברשותנו.
* נסביר את האיסורים בעזרת ההלכות המופיעות בחוברת העבודה.
* נעבור למשימה 2 בחוברת העבודה.

**משימה 3 - חמשת מיני דגן**

אחות: אז אני יודעת שאסור חמץ, אבל איך אדע מה חמץ ומה לא?

אח: חמץ זה דברים שעשויים מקמח, לא?

אחות: אבל גם מצה עשויה מקמח!

אח: אופס...

* נקרא את החלק הראשון של הלכה ה' (מופיע בחוברת):

הֶחָמֵץ שֶׁאָסְרָה הַתּוֹרָה בְּפֶסַח הוּא מַאֲכָל אוֹ מַשְׁקֶה שֶׁעָשׂוּי מֵאֶחָד מֵחֲמֵשֶׁת מִינֵי דָּגָן שֶׁנָּגְעוּ בְּמַיִם עַד שֶׁהֶחְמִיצוּ.

בהלכה זו מופיעים שני תנאים כדי שמאכל או משקה יהפוך לחמץ.

אבא: תנאי – משהו הכרחי כדי שדבר אחר יתקיים. נניח אחד התנאים כדי שירד גשם – הוא שיהיו עננים. אחד התנאים כדי לקנות סנדלים חדשים – הוא שהקיץ הגיע והסנדלים משנה שעברה כבר קטנים.

* נסביר כי בהלכה יש שני תנאים מהו חמץ:
  + מאכל או משקה שעשוי מחמשת מיני דגן
  + בתהליך ההכנה המרכיב שממנו עשוי המאכל נגע במים עד שהחמיץ.
* נלמד כי רק אם מתקיימים שני התנאים – המאכל הוא חמץ. אם למשל שקית תה נגעה במים, היא לא חמץ כי היא לא עשויה מחמשת מיני דגן. ואם קמח לא נגע במים במשך זמן שמספיק להחמיץ והכינו ממנו מצה ודאי שהיא כשרה. משך הזמן שבו קמח ומים הופכים לחמץ הוא 18 דקות.
* נסמן בחוברת את שני התנאים, כל אחד בצבע אחר.
* נעבור לחלק השני של הלכה ה' (מופיע בחוברת), שבו נבין מה הם חמשת מיני דגן:

וְהֵם: חִטָּה, שְׂעוֹרָה, שִׁבֹּלֶת שׁוּעָל, שִׁיפוֹן וְכֻסְמִין. חָמֵץ כָּזֶה אָסוּר לֶאֱכֹל וְאָסוּר לְהַשְׁאִיר בִּרְשׁוּתֵנוּ בְּפֶסַח.

* נדגיש כי רק חמשת הדברים המוזכרים בהלכה הם החומרים שעלולים להפוך לחמץ.
* נשאל שאלות הבנה:
  + קמח תפוחי אדמה שנגע במים 20 דקות – חמץ או לא? (לא, זה לא אחד מחמשת מיני דגן)
  + קמח כוסמין שנגע במים 20 דקות – חמץ או לא? (כן)
  + אבקת שוקולית שנגעה במים 5 דקות – חמץ או לא? (לא) ואם הייתה נוגעת במים חצי שעה? (עדיין לא, זו שוקולית...)
  + שקדי מרק מקמח חיטה – חמץ או לא? (כן)
  + קורנפלקס שיש בו לתת (שעורה) – חמץ או לא? (כן)
  + עוגיות מקמח מצה – חמץ או לא? (לא, עשויות מקמח מצה).
* נמלא את משימה 3 בחוברת העבודה.

**סיכום:**

* נאמר כי חשוב לזכור איך משהו הופך לחמץ, ונזכיר את שני התנאים לכך: מאכל או משקה שעשוי מאחד מחמשת מיני דגן, שנגעו במים עד שהחמיצו.
* נענה על חידות "מי אני" המופיעות בחוברת העבודה.

**הצעות הוראה, המחשה ויישום:**

* פנטומימה של ניקוי הבית
* הצגה של יציאת מצרים
* התאמת איורים לכותרות
* שאלות הבנה
* חידות "מי אני"
* פיענוח מילים עם אותיות מבולבלות

**הפנמה וערכים:**

* המיוחד באכילת מצה שצריך להפריד אותה לגמרי מהחמץ ולהוסיף סייגים. ניתן להרחיב על כך שהמצה מסמלת טהרה, רוחניות, ואכן בבית המקדש לא נכנס חמץ.
* איסור חמץ הוא מיוחד – גם אם לא עושים בו שימוש – אסור שיהיה (בניגוד למוקצה בשבת. בשבת מותר שיהיו בבית עטים ומחשב, פשוט לא משתמשים בהם. בפסח – אסור שיהיה חמץ בבית).

# יחידה 19 - ליל הסדר

**זמן מוקצב:** שני שיעורים

**מטרות:** התלמידים ילמדו על המצוות שמקיימים בליל הסדר ועל סימני הסדר השונים – קדש ורחץ ושאר הסימנים עד "הלל נרצה".

**מושגי תוכן:** קדש, ורחץ, כרפס, יחץ, מגיד, רחצה, מוציא מצה, מרור, כורך ,שולחן עורך, צפון, ברך, הלל, נרצה.

**פתיחה – שיר הסימנים**

**אח:** איזה כיף, ליל הסדר הגיע!

**אחות:** אני כל כך מתרגשת, התכוננו כל כך הרבה לקראת הלילה הזה!

**אח:** יש בו כל כך הרבה דברים, הלוואי נצליח לזכור מה עושים מתי...

**אחות:** נזכור, הרי יש לנו את שיר הסימנים!

אח: שיר בשפת הסימנים?

**אחות**: לא, שיר של סימני ליל הסדר שעוזר לזכור מה עושים מתי.

**אח:** קדימה את שרה איתי?

* נשיר עם התלמידים את סימני ליל הסדר. אם יש כמה מנגינות שהתלמידים מכירים - נשיר את כולן. הסימנים מופיעים בחוברת העבודה:

קַדֵּשׁ וּרְחַץ, כַּרְפַּס, יַחַץ, מַגִּיד, רָחְצָה, מוֹצִיא מַצָּה, מָרוֹר, כּוֹרֵךְ, שֻׁלְחָן עוֹרֵךְ, צָפוּן, בָּרֵךְ, הַלֵּל, נִרְצָה.

* נפתח בשאלה מדוע חוגגים את ליל הסדר. יתכן ולנו בתור מבוגרים זה ברור, אך כדאי לוודא שגם לילדים המתוקים בכיתה ב' זה ברור...
* נשמע תשובות ונסכם שבתאריך ט"ו בניסן, בו חוגגים את ליל הסדר, זה הלילה שבו יצאנו ממצרים אחרי 210 שנות שיעבוד. וכמו שאומרים בהגדה – אם לא היינו יוצאים, "הרי אנו ובנינו ובני בנינו משועבדים היינו לפרעה במצרים". כלומר בליל הסדר חוגגים את יציאת מצרים שבעקבותיה הפך עם-ישראל מאוסף של עבדים לעם.
* נדון: מדוע צריך לעשות כל כך הרבה 'סימנים' בליל הסדר? מה המטרה שלהם?
* נשמע תשובות ונרחיב: כאשר רוצים להפוך משהו לדבר מיוחד חייבים לאפיין אותו. ליל הסדר הוא לילה מיוחד בו אנו נזכרים במאורעות העבר. כדי שהזיכרון יהיה משמעותי אנו עושים הרבה שינויים. חלק מהשינויים מופיעים בשיר "מה נשתנה".

**משימה – סימני ליל הסדר**

* נתלה על הלוח כרטיסים עם סימני ליל הסדר, עם הכתוב כלפי הלוח. כל פעם נזמין ללוח תלמיד שיהפוך כרטיס אחד, לפי הסדר.
* נסביר כל סימן בתורו:
  + **קדש:**
    - קדש היא הכוס הראשונה מבין ארבעת הכוסות. נהוג כי מוזגים אחד לשני את הכוסות, וזו פעולה המבטאת חרות, חופש. כלומר כל אחד מוזג למישהו אחר.
    - כמו בליל שבת ובשאר ימים טובים – הקידוש הוא לאחר צאת הכוכבים. מוסיפים לו גם את ברכת "שהחיינו", שותים בהסבה ולא מברכים ברכה אחרונה.
* **ורחץ:**
* לפני שאוכלים דבר שטבול במשקה (במקרה שלנו מים) – צריך ליטול ידיים. לכן לפני אכילת הכרפס נוטלים ידיים בלא ברכה. בעיקרון תמיד אמורים לנהוג כך אך רובם לא נוהגים כך כל השנה, ובליל הסדר – כולם מקפידים.
* **כרפס:**
* המטרה של הכרפס מעניינת: בשביל הילדים! כל השנה אנו עושים קידוש, נוטלים ידיים בברכה ואוכלים לחם. הפעם מקדשים, נוטלים ידיים ללא ברכה ואוכלים... ירק!
* לוקחים ירק, לכל משפחה מנהג אחר – יש כאלה שלוקחים סלרי, חסה, תפוח אדמה – טובלים במי מלח, מברכים "בורא פרי האדמה" ואוכלים ללא הסבה.
* **יחץ:**
* עורך הסדר לוקח את המצה האמצעית ובוצע אותה לשניים. את החלק הגדול הוא שומר במקום מוסתר לאפיקומן ואת החלק הקטן הוא מניח בין שתי המצות השלמות.
* להרחבה: למה חוצים את המצה לפני אמירת ההגדה? כי ההגדה פותחת במילים "הא לחמא עניא", זה לחם עוני. חוצים את המצה לפני כן כדי שאמירת ההגדה תהיה על מצה חצויה, כדרכם של עניים.
* **מגיד:**
* בתחילת "מגיד" מוזגים כוס שנייה (את הראשונה מזגנו לפני הקידוש ושתינו בסיומו). את הכוס שותים רק בסיום מגיד, וגם זה נועד כדי לסקרן את הילדים ולגרום להם לשאול "מה נשתנה?"
* לאחר ששואלים "מה נשתנה" עונים "עבדים היינו". כלומר הסיבה לכל השינויים שעושים בליל הסדר היא כיוון שהיינו עבדים לפרעה במצרים ובלילה הזה זכינו לצאת משם. לכן לאחר "עבדים היינו" ממשיכים לספר את סיפור יציאת מצרים.
* כדאי לעקוב בעת אמירת ההגדה – חלק מהזמן המצות גלויות, חלק מכוסות, חלק מגביהים את הכוס, בחלק אחר מטפטפים יין מן הכוס, בקטע אחר מגביהים את הקערה או את המצות – ממש מעניין!
* **רחצה:**
* למרות שנטלנו ידיים לפני אכילת הכרפס, חוזרים ונוטלים שוב לצורך אכילת המצה.
* **מוציא מצה:**
* אוכלים מצה, וזו "מצת מצווה", מצה שמצווה לאכול ולזכור את המצות שאכלו אבותינו ביציאת מצרים.
* הכמות שצריך לאכול היא "כזית", שכמו שכתבנו קודם – הכמות משתנה לפי המנהגים השונים. צריך לאכול את המצה בזמן "אכילת פרס", כלומר תוך זמן מסוים. גם בזה יש מנהגים שונים, ומדובר על 4-9 דקות.
* **מרור:**
* אחרי אכילת המצה לוקחים כזית מרור (עלה גדול של חסה), טובלים אותו בחרוסת ומנערים. מברכים "על אכילת מרור" ואוכלים ללא הסבה, כיוון שהמרור הוא זכר לעבדות המרה.
* **כורך:**
* נוטלים כזית מצה, ומחלקים אותה לשניים. מניחים את המרור על החלק התחתון, סוגרים עם החלק העליון, אומרים נוסח של משפט המתחיל במילים "זכר למקדש כהלל" ואוכלים.
* **שולחן עורך:**
* אוכלים סעודת חג. חשוב לזכור להשאיר מקום לאפיקומן, כי צריך לאכול אותו לתאבון.
* **צפון:**
* אוכלים את האפיקומן בהסבה, זכר לקרבן הפסח. לאחר אכילת האפיקומן אין לאכול כלום כדי שיישאר בפה טעם של מצה. מותר לשתות מים וכן את הכוס השלישית והרביעית של ארבע כוסות.
* **ברך:**
* מברכים ברכת המזון ושותים בהסבה כוס שלישית.
* **הלל:**
* לאחר שתיית הכוס השלישית נוהגים לפתוח את דלת הבית לאליהו הנביא.
* מוזגים כוס רביעית ומסיימים את ההלל שהתחלנו לומר ב"מגיד". לאחר מכן שותים בהסבה כוס שלישית.
* **נרצה:**
* מלשון רצון, מתפללים שה' ירצה את כל מעשינו, ולאחר מכן שרים את שירי ליל הסדר הידועים – אחד מי יודע, חד גדיא ועוד, ויש הנוהגים לאחר מכן לקרוא את שיר השירים.
* נמלא את משימה 1 בחוברת העבודה – להשלים את הטבלה.

**משימה 2 – והיא שעמדה**

* נשיר יחד את "והיא שעמדה" (מופיע בחוברת).

ניתן להיעזר ביוטיוב בביצועים השונים (שוואקי, רזאל וכו').

* נדון: מי זאת "היא שעמדה" ומי "עומד עלינו לכלותינו"?
* נמלא את משימה 2 בחוברת העבודה – לכתוב בכל דור מי עמד עלינו לכלותנו ומי המושיע שנשלח על ידי ריבונו של עולם.

רצוי לעשות זאת יחד כל הכיתה, יכול להיות שלתלמידים צעירים קשה לעשות סדר מי היה מתי.

**סיכום – זהה את הסימן:**

* נציג כל סימן – לא לפי הסדר, והתלמידים יצטרכו לזהות איזה סימן מדובר. רעיונות להצגות:
  + **קדש** – להחזיק גביע, לקדש.
  + **ורחץ** – ליטול ידיים ולא לברך.
  + **כרפס** – לקחת תפוח אדמה, לטבול במי מלח (אפשר צלוחית ריקה לצורך ההצגה, הרעיון הוא להמחיש בכללי).
  + **יחץ** – לחצות מצה.
  + **מגיד** – לפתוח את ההגדה, לשיר "מה נשתנה".
  + **רחצה** – ליטול ידיים, הפעם עם ברכה.
  + **מוציא מצה** – לאכול מצה בהסבה (שוב, לא באמת).
  + **מרור** – לעשות פרצוף כאילו אכלנו משהו מר, לצעוק "שורף לי הגרון!"
  + **כורך** – כביכול ניקח מצה, נשים מעליה עלה חסה ונסגור במצה.
  + **שולחן עורך** – נשב לאכול. כיוון שאין באמת אוכל נציג "אימא אפשר עוד מרק?" או "העוף מצוין!" "תפוחי אדמה ממש טעימים" וכן הלאה.
  + **צפון** – נחפש את האפיקומן, אפשר להעיר ילד שנרדם כדי לשאול אותו היכן החביא.
  + **ברך** – נברך ברכת המזון.
  + **הלל** – נשיר שיר מתוך ההלל.
  + **נרצה** – נשיר "אחד מי יודע".

**הצעות הוראה, המחשה ויישום:**

* שיר סימני ליל הסדר
* כרטיסים עם סימני ליל הסדר
* הצגה של סימני ליל הסדר
* התאמת מדבקות – סימן, איור והסבר
* שיר מה נשתנה

**הפנמה וערכים:**

* חשיבות שותפות הילדים בלילה הזה עד כדי עשיית דברים במיוחד בשביל לגרום להם להישאר ערים ולהיות שותפים.

# יחידה 20 - בין פסח לעצרת

**זמן מוקצב:** שני שיעורים

**מטרות:** התלמידים ילמדו על ספירת העומר ומה סופרים, יכירו את מנהגי האבלות בתקופה זו, ילמדו על מנהג קריאת פרקי אבות ולאחר מכן יכירו את הימים הטובים החלים בזמן ספירת העומר – יום העצמאות, ל"ג בעומר ויום שחרור ירושלים.

**מושגי תוכן:** מנחת העומר, ספירת העומר, פסח שני, ל"ג בעומר, יום העצמאות, יום שחרור ירושלים

**פתיחה – שבע:**

* נשאל את התלמידים אילו דברים סביב מעגל השנה קשורים למספר שבע (חוץ מהעובדה שכיתה ב' זה בדיוק גיל 7 וכל התלמידים יחגגו / חגגו שבע בשנה זו).
* נשמע תשובות: שבעה ימי סוכות, שבעה ימי פסח, שבעה ימים בשבוע, וגם... שבעה שבועות בין פסח לשבועות.
* נשאל מי זוכר איך קוראים לשבעה שבועות הללו בין פסח לשבועות, ונסביר כי בדיוק על תקופה זו, תקופת "ספירת העומר", נלמד בשיעור זה.

**משימה 1 – מנחת העומר**

* נקרא בחוברת העבודה את הדו שיח המשפחתי, המלווה באיורים.
* נכתוב על הלוח את סדר הפעולות של הכנת מנחת העומר, אך לא לפי הסדר. על התלמידים יהיה לסדר לפי הסדר הנכון. לפניכם הסדר הנכון:

1. קוצרים
2. טוחנים
3. מנפים ב-13 נפות
4. יוצאת כמות קמח של עומר – בערך קילו חצי
5. מוסיפים שמן זית ולבונה
6. המנחה מוכנה!
7. מניפים את המנחה
8. מקריבים על המזבח חלק קטן ממנה (קומץ)
9. נותנים לכהנים את השאר

* נמלא את משימה 1 בחוברת העבודה.

**משימה 2 - ספירת העומר**

* נזמין שני תלמידים וניתן לכל אחד מהם לקרוא פסוק אחר. אחד קורא "וספרתם לכם ממחרת השבת... שבע שבתות", כלומר לספור שבעה שבועות. השני קורא "עד ממחרת השבת השביעית תספרו חמישים יום", כלומר לספור 50 יום.
* נדון: אז מה סופרים - ימים או שבועות?
* נשמע את התלמידים ונבקש לנמק.
* נקרא את תחילת הלכה ג' (מופיעה בחוברת): "יֵשׁ לִסְפֹּר גַּם אֶת הַשָּׁבוּעוֹת וְגַם אֶת **הַיָּמִים**".
* נבין כי בספירת העומר סופרים גם את הימים וגם את השבועות.
* נפתח סידורים בחלק של ספירת העומר (אחרי ערבית), נבחר יום אקראי ונראה כי הנוסח הוא כזה: היום \_\_\_ ימים שהם \_\_\_ שבועות ו\_\_\_ ימים לעומר".
* נקרא את הברכה שמברכים לפני ספירת העומר: "ברוך אתה ה' אלוקינו מלך העולם אשר קדשנו במצוותיו וציוונו על ספירת העומר".
* נבין כי כשמזכירים "עומר" מתכוונים לקרבן העומר שהוקרב יום לאחר פסח.
* נמלא את משימה 2 בחוברת העבודה – לענות על שאלות אמריקאיות.

**משימה 3 – פסח שני**

* נשאל את התלמידים מתי אוכלים מצה וזה לא פסח? ומותר לאכול יחד לחם ומצה, ולא מנקים את הבית, ומצד שני יש מנהג כן לאכול מצה ביום זה?
* נסביר כי אנו מתכוונים לפסח שני – חג ההזדמנות השנייה. חג לכל אלו שהיו מנועים מלהקריב קרבן פסח במועדו, וביקשו מועד חלופי. ובזכות שזה בא מהעם, מתוך רצון שלהם – הקב"ה ברא מועד חדש, מועד שלא היה מתוכנן, וזהו פסח שני.
* נקרא את ההלכות בחוברת העבודה ולאחר מכן נענה על משימה 3.

**משימה 4 – ל"ג בעומר**

* נתלה על הלוח מספר ציורים / נאייר ישירות על הלוח. התלמידים יצטרכו להסביר מה הקשר בין האיור לל"ג בעומר, שחל בי"ח באייר. לאחר שיענו – נרחיב מעט.

האיורים:

* רבי שמעון בר יוחאי (אפשר לאייר צדיק של פעם ולכתוב למטה רבי שמעון בר יוחאי)
* מדורה
* חלאקה (ילד בן שלוש, תספורת ראשונה)
* חתונה
* חץ וקשת
* הרחבה:
  + מדורה + רבי שמעון בר יוחאי – או בראשי תיבות רשב"י – צדיק גדול שחי בתקופת הרומאים, לאחר חורבן בית המקדש השני. הוא הסתתר במערה כי הרומאים רצו להורגו, למד תורה וכתב את ספר הזוהר. נפטר בל"ג בעומר, ויש מנהג לעשות "הילולא" ביום פטירת צדיקים ולשמוח על דברי התורה שהנחילו לנו. חלק מההילולא זו הדלקת מדורה.
  + חלאקה + חתונה – בתקופת הרומאים היה רב צדיק, הרב של רבי שמעון, שקראו לו רבי עקיבא. לרבי עקיבא היו 24,000 תלמידים, שזה המון, אבל תלמידיו לא נהגו כבוד זה בזה ומתו במגפה שהתחילה בפסח ונגמרה בל"ג בעומר. לכן עד ל"ג נוהגים מנהגי אבלות – לא מסתפרים ולא מתחתנים, ומל"ג בעומר מותר להסתפר ולהתחתן. בעקבות כך נוצר מנהג לעשות את התספורת הראשונה של ילדים בני שלוש, "חלאקה", דווקא בל"ג בעומר ויש כאלה הנוהגים לעלות למירון ולחגוג שם.
  + חץ וקשת – באותה תקופה של הרומאים, עוד לפני רשב"י, כשבית המקדש היה קיים, היהודים החליטו לצאת במרד כנגד הרומאים על כך שהם ממררים את חייהם. מנהיג המרד היה שמעון בן כוסבא, הידוע בכינויו "בר כוכבא". יש מסורת שאומרת שבל"ג בעומר נחל הצבא הקטן של בר כוכבא ניצחון על הצבא הרומאי הגדול. זכר לכך נוהגים לירות בחץ וקשת.
* נמלא את משימה 4 בחוברת העבודה.

**משימה 5 - יום העצמאות ויום שחרור ירושלים**

* נשאל מי יודע מתי חל יום העצמאות (באיזה תאריך) ומה קרה ביום זה. נשמע תשובות ונרחיב דרך סרטון מותאם לילדים (מבחינת רמה וקצב):

<http://www.hagitfrenkel.org/1-11/1-57>

סיפור הקמת המדינה – חגית אמסטרדם פרנקל (3 דקות)

* נדגיש את הנס המופלא של הקמת המדינה נגד כל הסיכויים, ונראה בת כמה תהיה מדינת ישראל ביום העצמאות הקרוב.
* נלמד כי המלחמה על הקמת מדינת ישראל, מלחמת העצמאות, הייתה המלחמה הראשונה מבין כמה מלחמות שעם ישראל עבר בשנים מאז הקמת המדינה. כל המלחמות נגמרו בניצחון עם ישראל, וכולן היו נס ענקי, אבל יש מלחמה אחת שהנס בה היה מאוד בולט: מלחמה ששת הימים. זו מלחמה שכשמה כן היא, נמשכה שבוע ימים בלבד, וזכינו לשחרר בה חלקים נרחבים מארץ-ישראל שהיו עד אז בשליטת הירדנים.
* נתלה על הלוח מפה של ארץ-ישראל לפני מלחמת ששת הימים ואחריה.

<https://lib.cet.ac.il/pages/item.asp?item=9561>



השטח הצהוב הוא השטח שהיה בשליטת ישראל עוד לפני מלחמת ששת הימים (19 שנה מאז הקמת המדינה). השטח הירוק הוא השטח שנוסף תוך שבוע מלחמה – כל סיני, כל רמת הגולן, כל יהודה ושומרון (מערת המכפלה בחברון, קבר רחל בבית לחם, קבר יוסף בשכם), כל ירושלים, שעד אז הייתה מחולקת, והכותל המערבי והר הבית היו בשליטת ירדן.

* נבין את גודל הנס של המלחמה ולמה ייחדו יום מיוחד כדי לציין את שחרור ירושלים. 19 שנה לא הייתה ליהודים גישה אל הכותל המערבי. 19 שנה של כיסופים וגעגועים. והנה תוך שבוע – מהפך! גישה חופשית לכל חלקי הארץ.
* נלמד כי אומרים הלל והודיה לה' גם ביום העצמאות וגם ביום ירושלים.
* נמלא את משימה 5 בחוברת העבודה.

משימה 6 – מנהגי אבלות בספירת העומר

* **נלמד: בתקופת ספירת העומר נפטרו תלמידי רבי עקיבא. הם מתו במגפה כיוון שלא נהגו כבוד זה בזה.**
* **נזכיר את מנהגי האבלות – איסור תספורת ואיסור חתונה.**
* **נציע דרכים לתיקון: כיצד אנו יכולים להרבות כבוד? נכוון את התלמידים להציע רעיונות: כבוד בבית / במשפחה / כבוד בכיתה / כבוד לחברים / כבוד במרחב הציבורי.**

משימה 7 – לימוד פרקי אבות

* נסביר: בתקופת ספירת העומר, בין פסח לשבועות, נוהגים ללמוד פרקי אבות. מדוע? תלמידי רבי עקיבא מתו כי לא נהגו כבוד זה בזה. מסכת אבות מלמדת אותנו מידות ודרך ארץ, מלמדת אותנו כיצד לנהוג בכבוד אחד כלפי השני, מלמדת אותנו ערכים. בנוסף זהו לימוד תורה שמכין אותנו לקראת שבועות – חג מתן תורה.
* נמלא את המשימה ונלמד יחד את המשנה: יהי כבוד חברך חביב עליך כשלך.

**סיכום – סיבה למסיבה**

* נמלא את משימת הסיום – להתאים בין התאריך של היום המיוחד, השם של היום המיוחד, והאיור של היום המיוחד.
* נסכם: בשיעור זה למדנו המון דברים טובים שה' עושה לנו. לסיום נכתוב / נצייר גם אנחנו תודה לה'. בחוברת העבודה ישנן שורות לכתיבה. נבקש מהתלמידים לכתוב בקצרה 2-3 משפטים של הודיה לה' על משהו טוב שיש להם בחיים. אם קשה לכתוב ניתן לצייר. אפשר גם להכין יחד תרמילון על הלוח (בשיתוף התלמידים) והם יבחרו משם את המשפטים שאליהם הם הכי מתחברים.

**הצעות הוראה, המחשה ויישום:**

* לסדר לפי הסדר את תהליך הכנת מנחת העומר.
* שאלות אמריקאיות
* מפת ארץ-ישראל
* סרטון
* איורים
* התאמת תאריך לאירוע לאיור
* אמירת תודה

**הפנמה וערכים:**

* הודיה לה' על הדברים הגדולים כמו נס הקמת המדינה ונס שחרור ירושלים, וגם על הדברים הקטנים, הפשוטים, היום-יומיים.

# יחידה 21 - שבועות

**זמן מוקצב:** שיעור אחד

**מטרות:** התלמידים ילמדו על מנהג תיקון ליל שבועות, קריאת עשרת הדיברות וקישוט בית הכנסת.

**מושגי תוכן:** תיקון ליל שבועות

**משימה 1 – מה הכי אוהבים**

* נאמר לתלמידים כי בשיעור זה נלמד כמה דברים הקשורים לחג השבועות, אך לפני כן אנו רוצים לחוד חידה המורכבת משני חלקים. התשובה של שני החלקים מורכבת מאותן אותיות, אך בחלק השני צריך לשנות את הסדר ולהוסיף ה'.
* ניתן דוגמא: חלק א' – נמצא על חוף הים (חול)

חלק ב' – לא מרגישה טוב (חולה)

* נחוד את החידה: חלק א' – הדמות המרכזית במגילה שנקראת בשבועות (ועל שמה גם נקראת המגילה) (רות). חלק ב' – המתנה אותה קיבל עם-ישראל בשבועות במעמד הר סיני (תורה).
* נזמין את התלמידים להצטרף אלינו, ללמוד על רות, על נין שלה (כרגע עדיין לא נגלה מי זה), על התורה ועל המנהגים השונים של חג שבועות.
* נקרא את הדו שיח המשפחתי ונזמין את התלמידים לשתף בחוויה מחג השבועות (משימה 1).

**משימה 2 - תיקון ליל שבועות, קריאת עשרת הדיברות וקישוט בית הכנסת**

* נשאל את התלמידים מה המנהג הכי נפוץ בליל שבועות. יש להניח שהם יאמרו שנשארים ללמוד תורה כל הלילה, ואנו נרחיב כי ללימוד זה קוראים "תיקון ליל שבועות".
* נסביר את הטעם למנהג ולשם, אך לפני כן נבקש: תתארו לנו את הערב לפני יציאה לטיול גדול או לאירוע מרגש. איך מעבירים את הערב? מתארגנים, אורזים, מתרגשים, מתכוננים, לפעמים קשה להירדם... אבל עם ישראל, ערב לפני מתן תורה, פשוט הלך לישון! במקום להתכונן לדבר הענק הזה, הם היו אדישים, ואנו היום רוצים לתקן את הפגם הזה ולכן נשארים ערים כל הלילה כדי להראות כמה התורה חביבה עלינו וכמה אנו מחכים לקבל אותה.
* נלמד כי בתפילת שחרית קוראים את עשרת הדיברות. יש שנוהגים לעמוד בשעת קריאת עשרת הדיברות.
* אם אפשרי – נבקש מכל התלמידים לעמוד ונקרא בטעמים את עשרת הדיברות כאילו אנחנו בעת מעמד הר סיני. אם אנחנו לא יכולים לקרוא – ניתן להשמיע מהמחשב:

קריאה בטעמי עדות אשכנז

<https://www.youtube.com/watch?v=wSJB0zGoB-k>

קריאה בטעמי עדות המזרח (החל מ1:35)

<https://www.youtube.com/watch?v=GU7Bl1TKEyQ>

* נמלא את משימה 2 בחוברת העבודה – התאמת האיור למנהג.
* נוסיף משימה אם מתאים: לפניכם שם המנהג להישאר ערים כל הלילה בשבועות, וכן את החלק בתורה ששומעים בבוקר בקריאת התורה. אך האותיות התבלבלו... סדרו אותן לפי הסדר.

תיקון ליל שבועות – קינות ללי ושתובע

עשרת הדיברות – תעשר הד-ריבות

* נוודא שהבינו את הסיבה להישארות ערים בלילה. את ההבנה התלמידים יביאו לידי ביטוי בסידור המשפטים לפי הסדר. ניתן לכתוב את המשפטים על דף, לקרוא לשלושה תלמידים, לתת לכל תלמיד דף ושאר התלמידים יצטרכו לסדר את הנציגים לפי הסדר הנכון.

האירועים:

* ה' רצה לתת תורה לעם-ישראל
* עם-ישראל הלך לישון במקום להתכונן למעמד
* אנו נשארים ערים כתיקון לשינה של עם-ישראל באותו לילה

**סיכום – תשבץ**

אכילת מאכלי חלב

(ניתן להדפיס ולחלק, כמובן למחוק את התשובות... או לעשות על הלוח)

גרסה קצרה:

1. מספר השבועות בין פסח לשבועות (שבע)
2. אותנו קוראים בבוקר שבועות בקריאת התורה – \_\_\_\_\_\_ הדיברות (עשרת)
3. אני הדמות המרכזית במגילה שקוראים בחג - \_\_\_ (רות)

|  |  |  |  |  |  |  |
| --- | --- | --- | --- | --- | --- | --- |
|  |  |  | ש | ב | ע |  |
|  |  |  | ע | ש | ר | ת |
|  |  |  | ר | ו | ת |  |

מה יצא בשורה המודגשת? (שער)

* נסביר כי שבועות פותח לנו שער. שער לעשיית חסד, שער ללימוד תורה, שער לקבלת תורה באהבה. הרבה שערים, ועלינו רק להיכנס...

גרסה ארוכה (כוללת גם דברים של ידע כללי, אפשר להוסיף תרמילון)

1. מִסְפַּר הַשָּׁבוּעוֹת בֵּין פֶּסַח לְשָׁבוּעוֹת.
2. אוֹתָנוּ נוֹהֲגִים לֶאֱכֹל בְּשָׁבוּעוֹת – מַאַכְלֵי \_\_\_\_\_.
3. נוֹלַדְתִּי וְנִפְטַרְתִּי בְּשָׁבוּעוֹת, חִבַּרְתִּי אֶת סֵפֶר תְּהִלִּים – \_\_\_\_ הַמֶּלֶךְ.
4. אוֹתָנוּ קוֹרְאִים בְּבֹקֶר שָׁבוּעוֹת בִּקְרִיאַת הַתּוֹרָה – \_\_\_\_\_\_ הַדִּבְּרוֹת.
5. מַתְחִילִים לְהָבִיא אוֹתָנוּ לְבֵית הַמִּקְדָּשׁ לְמָחֳרַת חַג הַשָּׁבוּעוֹת.
6. עַל שְׁמִי נִקְרֵאת הַמְּגִלָּה שֶׁקּוֹרְאִים בַּחַג - \_\_\_\_

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  | 1 |  |  |  |  |
|  | 2 |  |  |  |  |  |  |
|  |  | 3 |  |  |  |  |  |
|  |  |  | 4 |  |  |  |  |
| 5 |  |  |  |  |  |  |  |
|  | 6 |  |  |  |  |  |  |

מָה יָצָא בַּשּׁוּרָה הַמֻּדְגֶּשֶׁת? \_\_\_\_\_\_\_\_\_\_\_

**הצעות הוראה, המחשה ויישום:**

* חידה בפתיחת השיעור
* שמיעת עשרת הדיברות בטעמים
* אותיות מבולבלות
* תשבץ

**הפנמה וערכים:**

* חביבות התורה – מתכוננים לקראת קבלת תורה ונשארים ערים כל הלילה.

# יחידה 22 - כיבוד אב ואם

**זמן מוקצב:** שיעור אחד

**מטרות:**

התלמידים יכירו מהי מצוות **כיבוד הורים** ומהי מצוות **מורא הורים.**

**מושגי תוכן:** כיבוד הורים, מורא אב ואם

**משימה 1 - כיבוד הורים**

* נאמר לתלמידים שהיום נלמד על מצווה חושבה ביותר שאנו פוגשים כל יום. זוהי מצוות כיבוד הורים.
* נסביר כי מרוב שהמצווה הזו חשובה ובסיסית – היא נכנסה לעשרת הדיברות! היא הייתה כתובה באצבע אלוקים על לוחות הברית!
* נמלא את משימה 1 בחוברת העבודה.

**משימה 2 - מדיני כיבוד הורים**

* נספר לתלמידים את הסיפור "לקראת יום-הולדת":

|  |
| --- |
| **לקראת יום הולדת**  "זה ממש מתקרב..." הרהרתי בהתרגשות. יום הולדת 7 שלי הלך והתקרב. נותרו עוד שלושה ימים לחגיגה ואני ומשפחתי וחברותיי היינו בעיצומן של ההכנות. אתמול כבר חילקתי הזמנות, היום כבר החלטתי מה אלבש (ואפילו קניתי סרט חדש לשיער לכבוד המאורע). כבר חשבתי איזה מתנות אבקש וממי (זה היה ממש קשה). כבר הכנו את המשחקים וקנינו בלונים. כבר החלטנו איזה עוגה תהיה עם איזה קרם ואפילו חשבנו איזה נרות, איך נסדר את הכיסאות, איזו מוזיקה תישמע ברקע ומה יהיה לוח הזמנים של יום-ההולדת. ואני כבר ממש מתרגשת! אתם מוזמנים גם לבוא. יהיה שמח!!! |

* נערוך על הלוח רשימה, בשיתוף התלמידים, ובה כל הפרטים שהילדה דואגת להם לקראת יום הולדתה.
* נראה כי בסיפור יש המון פרטים שצריך לדאוג להם כדי שהמסיבה תהיה מוצלחת:
  + לבוש
  + מתנות
  + משחקים
  + בלונים
  + עוגה
  + הזמנות
  + קרם
  + נרות
  + כסאות
  + מוזיקה
  + לוח זמנים
* נדון: למה לפי דעתכם הילדה דואגת לכל-כך הרבה פרטים?
* נשמע תשובות ונסביר: הילדה דואגת לפרטים כי זה חשוב לה. היא מתרגשת לקראת יום ההולדת, משקיעה בו ומתכננת אותו במדויק. כי משהו שחשוב לנו אנחנו פורטים אותו לפרטים. היא לא אמרה: יש לי יום-הולדת, תבואו וזהו. היא ישבה ותכננה והלכה וקנתה והזמינה וחשבה... כי זה חשוב לה!
* נשאל: ואיך כל זה קשור לכיבוד הורים???
* נשמע תשובות.
* נסביר כי גם למצוות כיבוד הורים יש פרטים, ועתה נלמד את פרטי המצווה: הקב"ה ציווה אותנו "תכבדו", וחז"ל הסבירו לנו איך לכבד, מה זה כולל, מה הפרטים של המצווה הזו.
* נקרא את ההלכות המופיעות בחוברת העבודה ונמלא את משימה 2.

**משימה 3 - מורא הורים**

* נקרא את ההלכות המדברות על מורא הורים (מופיעות בחוברת) ולאחר מכן את ההסבר של סבא על ההבדל בין כבוד למורא. כבוד - מה צריך לעשות, מורא - מה אסור לעשות.
* ניתן דוגמאות של כבוד ומורא והתלמידים יצטרכו לזהות מה שייך לכבוד ומה למורא. למשל:
* לדבר בכבוד
* לא לשבת במקומם
* להקשיב לדבריהם
* לא להעיר אותם
* וכן הלאה...
* נשחק במשחק הזיכרון (מופיע בחוברת העבודה) - להתאים הלכה לאיור.

**סיכום - לא רק מה עושים אלא גם איך עושים**

* נזמין שני תלמידים להציג. לאחד נאמר שהוא מכבד הורים אבל בפנים זועפות, לשני נאמר שהוא צריך לעשות בדיוק את אותן פעולות שהראשון עשה – אבל בפנים שמחות.
* נשאל את התלמידים מה ההבדל בין ההצגות וכיצד הרגישו בכל הצגה, וכיצד ראוי לנהוג לפי דעתם.
* נסביר כי אכן חשוב לא רק מה עושים אלא גם איך עושים. לא שווה לעזור אבל בכעס.

הצעות הוראה, המחשה ויישום:

* **סיפור**
* **משחק זיכרון**
* **הצגה**

הפנמה וערכים:

* **כיבוד אב ואם ומורא אב ואם בתור בסיס לחיים – תודה שהעניקו לנו חיים ודואגים לנו.**